sagorsarker/bangla-wikipedia huggingface dataset:
সীরাতে সৈয়দ আহমদ শহীদ

সীরাতে সৈয়দ আহমদ শহীদ () আবুল হাসান আলী হাসানী নদভীর লিখিত প্রথম ঐতিহাসিক জীবনী সাহিত্য। বিষয় অনুযায়ী উর্দু ভাষায় এটি লেখকের প্রথম কাজ। ২৪ বছর বয়সে তিনি গ্রন্থটি রচনা করেন। ২ খণ্ডে রচিত এই গ্রন্থের প্রথম খণ্ডে রয়েছে ১২৫ অধ্যায় ও ৫৮৮ পৃষ্ঠা এবং ২য় খণ্ডে ১৫০ অধ্যায় ও ৫৮৮ পৃষ্ঠা। এতে সৈয়দ আহমদ শহীদের জীবন ও সাংস্কারিক কার্যক্রমের বিস্তারিত বর্ণনা লিপিবদ্ধ হয়েছে। গ্রন্থটি রচিত হয় ১৯৩৯ সালে। এর পূর্বে ১৯৩১ সালে আলী নদভী "আল মানারে" সৈয়দ আহমদ বেরলভি সম্পর্কে একটি নিবন্ধও প্রকাশ করেছিলেন।
আলী নদভী ছিলেন সৈয়দ আহমদ শহীদের বংশধর। আহমদ শহীদের জীবনের নানা গল্প বিভিন্ন বিক্ষিপ্ত বই এবং তার পরিবারের বড় সদস্যদের স্মৃতিতে ছড়িয়ে ছিটিয়ে ছিল। আলী নদভী সমস্ত প্রামাণিক উৎস থেকে বইটি সংকলন করেছেন। বইটিতে সৈয়দ আহমদ শহীদের সেনাবাহিনীর নৈতিক ও ধর্মীয় মেজাজ এবং দৈনন্দিন জীবনের চিত্রও তুলে ধরা হয়েছে, তাদের আধ্যাত্মিক এবং নৈতিক মূল্যবোধ রয়েছে এবং ইতিহাসে তা স্মরণ করার যোগ্য। বইটি পাঠকের হৃদয়ে ঈমানের অনুভূতি জাগিয়ে তোলে এবং তাকে ধর্মের প্রকৃত চেতনা অনুসরণ করতে প্ররোচিত করে।
লেখক দাবি করেছেন, 
এটি একাডেমিক এবং ধর্মীয় পণ্ডিতদের দ্বারা প্রশংসিত হয়েছে। এ গ্রন্থের মাধ্যমেই আলী নদভী ভারতীয় উপমহাদেশের শিক্ষিত শ্রেণীর কাছে ব্যাপকভাবে পরিচিত হয়েছিলেন। গ্রন্থটি এতই জনপ্রিয়তা পেয়েছিল যে, লেখকের পরিচয় হিসেবে বলা হত, ইনি "সীরাতে সৈয়দ আহমদ শহীদের" লেখক।
চিশতি শরীফ

চিশতি শরীফ (চিশত-ই শরীফ বা চিশত নামেও পরিচিত) আফগানিস্তানের হেরাত প্রদেশের হরি নদীর উত্তর তীরে অবস্থিত একটি শহর। এটি চিশতি শরীফ জেলার প্রশাসনিক কেন্দ্র।
চিশতি শরীফে সুফি সাধকদের চিশতি তরিকা শুরু হয়েছিল প্রায় ৯৩০ খ্রিস্টাব্দে। সেখানে মওদুদ চিশতীকে একটি বড় মাজারে সমাহিত করা হয়েছে।
"চিশতি শরীফে" ঘুরি সাম্রাজ্যের গিয়াস আল-দীন মুহাম্মদ দ্বারা নির্মিত দুটি ঐতিহাসিক গম্বুজ (গুম্বাদ) রয়েছে। আফগানিস্তান সংঘাতের সময় পূর্ব গম্বুজটি একটি ট্যাঙ্কের শেল দ্বারা ক্ষতিগ্রস্ত হয়েছিল।
রবীন্দ্রনাথ ঠাকুর বিশ্ববিদ্যালয়, ভোপাল

রবীন্দ্রনাথ ঠাকুর বিশ্ববিদ্যালয় ভারতের মধ্যপ্রদেশের রাইসেন জেলার মেন্ডুয়া গ্রামে "অল ইন্ডিয়া সোসাইটি ফর ইলেকট্রনিক্স অ্যান্ড কম্পিউটার টেকনোলজি" দ্বারা প্রতিষ্ঠিত একটি বেসরকারি বিশ্ববিদ্যালয়। বিশ্ববিদ্যালয়টি বিশ্ববিদ্যালয় অনুদান কমিশন এবং মধ্যপ্রদেশ রাজ্য সরকার দ্বারা স্বীকৃত। এটি ইঞ্জিনিয়ারিং, তথ্যপ্রযুক্তি, ব্যবস্থাপনা, আইন, বিজ্ঞান, কলা, বাণিজ্য, শিক্ষা, প্যারামেডিক্যাল ইত্যাদি বিষয়ে স্নাতক এবং স্নাতকোত্তর ডিগ্রি এবং গবেষণা স্তরে একাডেমিক প্রোগ্রাম পরিচালনা করে।
বিশ্বশিক্ষা সম্মেলন পুরস্কার ২০১৩-এ রবীন্দ্রনাথ ঠাকুর বিশ্ববিদ্যালয় "ভোকেশনাল এডুকেশন অ্যান্ড ট্রেনিং" বিভাগে বিশেষ পুরস্কার পেয়েছে।
ভারতীয় প্রযুক্তিবিদ্যা প্রতিষ্ঠান পালাক্কাডে

ভারতীয় প্রযুক্তিবিদ্যা প্রতিষ্ঠান পালাক্কাডে বা ইন্ডিয়ান ইনস্টিটিউট অব টেকনোলজি পালাক্কাডে (আইআইটি পালাক্কাডে বা আইআইটি পিকেডি) কেরল রাজ্যের পালাক্কাডে অবস্থিত একটি সরকারি স্বায়ত্তশাসিত প্রকৌশল ও গবেষণা প্রতিষ্ঠান। এটি ভারতের ২০১৪ সালের কেন্দ্রীয় বাজেটে প্রস্তাবিত পাঁচটি নতুন আইআইটি-এর মধ্যে একটি। বিদ্যায়তনটি ২০১৫ সালের ৩ই আগস্ট পালাক্কাডের অহলিয়া ইন্টিগ্রেটেড ক্যাম্পাসে অবস্থিত অস্থায়ী বিদ্যায়তন ক্ষেত্রে উদ্বোধন করা হয়েছিল। কাঞ্জিক্কোড়ের নীলা বিদ্যায়তনে ২০১৯ সালের ফেব্রুয়ারি মাসে একাডেমিক কার্যক্রম শুরু হয়েছিল।
পরামর্শদাতা পরিচালক হিসাবে আইআইটি মাদ্রাজের পরিচালক ড. ভাস্কর রামামূর্তির সঙ্গে আইআইটি পালাক্কাডে ২০১৫ সালে প্রতিষ্ঠিত হয়েছিল। আইআইটি মাদ্রাজ সম্প্রতি অবসরপ্রাপ্ত, প্রাক্তন ডিন ও বিভিন্ন বিভাগের প্রধান সহ অভিজ্ঞ অধ্যাপকদের একটি ব্যাচকে স্থায়ী ও পরিদর্শক অধ্যাপক হিসাবে নতুন বিদ্যায়তনে নিযুক্ত করেছে। প্রফেসর-ইন-চার্জ ডক্টর পি বি সুনীল কুমার ২০১৭ সালের জানুয়ারি তৎকালীন ভারতের রাষ্ট্রপতি প্রণব মুখার্জি কর্তৃক পরিচালক হিসাবে নিযুক্ত হন।
খেলা হবে

খেলা হবে বাংলাদেশ ও ভারতে, বিশেষ করে পশ্চিমবঙ্গ, আসাম, ত্রিপুরায় জনপ্রিয় রাজনৈতিক স্লোগান। স্লোগানটি প্রথম ব্যবহার করেন বাংলাদেশের রাজনীতিবিদ শামীম ওসমান। পরবর্তীতে ২০২১ সালে পশ্চিমবঙ্গের বিধানসভা নির্বাচনের প্রাক্কালে তৃণমূল কংগ্রেসের মাধ্যমে ভারতে স্লোগানটি জনপ্রিয় হয়।
আওয়ামী লীগ ও জাতীয় সংসদ সদস্য শামীম ওসমান সর্বপ্রথম ২০১৩ সালে “খেলা হবে” স্লোগানটি ব্যবহার করেন। তিনি দশম জাতীয় সংসদ নির্বাচনের প্রাক্কালে বাংলাদেশ জাতীয়তাবাদী দল ও বাংলাদেশ জামায়াতে ইসলামীকে "চ্যালেঞ্জ" জানিয়ে স্লোগানটি দেন। তিনি নারায়ণগঞ্জের একটি রাজনৈতিক সভায় বলেন
২০২১ সালে পশ্চিমবঙ্গ বিধানসভা নির্বাচনের প্রাক্কালে রাজ্যের শাসকদল সর্বভারতীয় তৃণমূল কংগ্রেস (এআইটিসি বা টিএমসি) “খেলা হবে” স্লোগানটি অনানুষ্ঠানিক নির্বাচনী স্লোগান হিসেবে ব্যবহার করে। এর পরপরই লড়াইয়ের মনোভাবকে ব্যবহার করে খেলা হবে স্লোগানকে উপজীব্য করে “"ভাঙা পায়েই খেলা হবে”" নামে একটি গান প্রচার করে। গানটি পশ্চিমবঙ্গ রাজ্যে এতটাই ভাইরাল হয়েছিল যে বঙ্গ-বিজেপির ক্যাডাররাও তাদের দলীয় স্লোগান "আর নয় অন্যায়" এবং "সোনার বাংলা-"র পরিবর্তে খেলা হোবে স্লোগানটি ব্যবহার করতে থাকে। তবে প্রধানমন্ত্রী নরেন্দ্র মোদী অপছন্দ করায় বিজেপি এই স্লোগানের ব্যবহার বন্ধ করে দেয়। তৃণমূল কংগ্রেসের নির্বাচনী প্রচারে ব্যবহৃত এই 'খেলা হবে' স্লোগান অত্যন্ত সফল প্রমাণিত হয়েছে। তৃণমূল মুখপাত্র এবং তৃণমূল যুব কংগ্রেসের সাধারণ সম্পাদক দেবাংশু ভট্টাচার্য 'খেলা হবে' শিরোনামে একটি গান রচনা করেছিলেন। গানটি ৭ জানুয়ারি সোশ্যাল মিডিয়ায় আপলোড করা হয়। পরে এর ডিজে সংস্করণ ইন্টারনেটে ভাইরাল হয়েছিল।
২০২১ সালের নির্বাচনে বিপুল বিজয়ের পর তৃণমূল কংগ্রেসের কর্মীরা 'পার্টি হবে' স্লোগান দিতে দিতে “খেলা হবে” গানে নেচে বিজয় উদ্‌যাপন করে।
"খেলা হবে" স্লোগানের জনপ্রিয়তার পরিপ্রেক্ষিতে তৃণমূল কংগ্রেসের প্রধান ও পশ্চিমবঙ্গের মুখ্যমন্ত্রী মমতা বন্দ্যোপাধ্যায় ঘোষণা করেন তার দল ১৬ আগস্টে খেলা হবে দিবস উদ্‌যাপন করবে। ১৯৮০ সালের সেই দিন পশ্চিমবঙ্গের চিরপ্রতিদ্বন্দ্বী দুই ফুটবল দল ইস্ট বেঙ্গল এফসি এবং মোহনবাগান এসির সমর্থকদের একে অপরের সাথে সংঘর্ষে লিপ্ত হওয়ার ফলে ১২ জন সমর্থক মারা যায়। এর মাধ্যমে তিনি বাঙালিদের ফুটবলের প্রতি আবেগ বোঝাতে চেয়েছেন। তবে বিজেপি দিনটিকে ১৯৪৬ সালে মুসলিম লীগের ডাইরেক্ট অ্যাকশন ডে-র সঙ্গে তুলনা করার চেষ্টা করেছিল। তৃণমূল কংগ্রেসের পরিকল্পনা অনুসারে ২০২১ সালের ১৬ আগস্টে খেলা হবে দিবস উদ্‌যাপিত হয়েছে।
পাশাপাশি মমতা বন্দ্যোপাধ্যায় "খেলা হবে" নামে একটি সরকারি প্রকল্পও চালু করেন। এর অধীনে সমাজের অর্থনৈতিকভাবে দরিদ্র শ্রেণীর মধ্যে খেলাধুলার প্রচারের জন্য রাজ্যের ২৫,০০০ ক্রীড়া ক্লাবকে বিনামূল্যে ফুটবলের পাশাপাশি ৫,০০,০০০ ভারতীয় টাকা অনুদান বিতরণ করা হয়।
এই স্লোগানে অনুপ্রাণিত হয়ে উত্তরপ্রদেশ-কেন্দ্রীক রাজনৈতিক দল সমাজবাদী পার্টি এবং সুহেলদেব ভারতীয় সমাজ পার্টি 'খাদেড়া হবে' স্লোগানটি ব্যবহার করেছে।
২০২১ সালের নভেম্বরে কলকাতায় অন্ধদের জন্য "খেলা হবে" নামে প্রথমবারের মতো ফুটবল প্রতিযোগিতার আয়োজন করা হয়েছিল।
কলকাতায় ২০২১ সালের দুর্গা পূজায় “খেলা হবে” থিমে দুর্গা পূজার প্যান্ডেল তৈরি করা হয়।
করণ জোহরের পরিচালিত "রকি অউর রানী কি প্রেম কাহানি"’র ট্রেলারে আলিয়া ভাটের মুখে শোনা যায় ‘খেলা হবে’ স্লোগান।
রহিমাবাদ, সোয়াত

রহিমাবাদ (এছাড়াও বানান: রহিম আবাদ) (পশতু: رحيم آباد) একটি প্রশাসনিক ইউনিট, যা পাকিস্তানের খাইবার পাখতুনখোয়া প্রদেশের সোয়াত জেলার তেহসিল বাবুজাইতে ইউনিয়ন পরিষদ বা ওয়ার্ড নামে পরিচিত।
খাইবার পাখতুনখোয়া স্থানীয় সরকার আইন ২০১৩ অনুযায়ী। জেলা সোয়াতের ৬৭টি ওয়ার্ড রয়েছে, যার মধ্যে মোট গ্রাম পরিষদের সংখ্যা ১৭০টি এবং প্রতিবেশী পরিষদ ৪৪টি।
রহিমাবাদ হল আঞ্চলিক ওয়ার্ড, যা আরও দুটি প্রতিবেশী পরিষদে বিভক্ত:
পার্ক সি-সু

পার্ক সি-সু (, ; জন্ম: ১৩ জুন ১৯৯৪) হলেন একজন দক্ষিণ কোরীয় পেশাদার ফুটবল খেলোয়াড়। তিনি বর্তমানে দক্ষিণ কোরিয়ার পেশাদার ফুটবল লিগের শীর্ষ স্তর কে লিগ ১-এর ক্লাব গিমছন সাঙ্গমু এবং দক্ষিণ কোরিয়া জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় রক্ষণভাগের খেলোয়াড় এবং বাম পার্শ্বীয় রক্ষণভাগের খেলোয়াড় হিসেবে খেলেন।
২০০৯ সালে, সি-সু দক্ষিণ কোরিয়া অনূর্ধ্ব-১৭ দলের হয়ে দক্ষিণ কোরিয়ার বয়সভিত্তিক পর্যায়ে অভিষেক করেছিলেন। তিনি ২০১৮ সালে দক্ষিণ কোরিয়ার হয়ে আন্তর্জাতিক পর্যায়ে অভিষেক করেছেন; দক্ষিণ কোরিয়ার জার্সি গায়ে তিনি এপর্যন্ত ৭ ম্যাচে অংশগ্রহণ করেছেন।
ব্যক্তিগতভাবে, সি-সু বেশ কিছু পুরস্কার জয়লাভ করেছেন, যার মধ্যে ২০১৭ সালে কে লিগ চ্যালেঞ্জের সেরা একাদশে অন্তর্ভুক্তি অন্যতম। দলগতভাবে, সি-সু এপর্যন্ত ৩টি শিরোপা জয়লাভ করেছেন, যার মধ্যে ১টি গুংনামের হয়ে, ১টি কুয়াংচৌর হয়ে এবং ১টি দক্ষিণ কোরিয়ার বয়সভিত্তিক দলের হয়ে জয়লাভ করেছেন।
পার্ক সি-সু ১৯৯৪ সালের ১৩ই জুন তারিখে দক্ষিণ কোরিয়ার কিয়াংসাংবুকে জন্মগ্রহণ করেছেন এবং সেখানেই তার শৈশব অতিবাহিত করেছেন।
সি-সু জাপানে অনুষ্ঠিত ২০২০ গ্রীষ্মকালীন অলিম্পিকের জন্য ২০২১ সালের জুলাই মাসে প্রকাশিত দক্ষিণ কোরিয়া অনূর্ধ্ব-২৩ দলে স্থান পেয়েছেন।
ভারতীয় প্রযুক্তিবিদ্যা প্রতিষ্ঠান ভিলাই

ভারতীয় প্রযুক্তিবিদ্যা প্রতিষ্ঠান ভিলাই বা ইন্ডিয়ান ইনস্টিটিউট অব টেকনোলজি ভিলাই (আইআইটি ভিলাই) হল ভারতের ছত্তিশগড় রাজ্যের ভিলাই শহরে অবস্থিত একটি সরকারি কারিগরি ও গবেষণা বিশ্ববিদ্যালয়। এটি ভারত সরকারের মানব সম্পদ উন্নয়ন মন্ত্রক দ্বারা প্রতিষ্ঠিত ছয়টি নতুন আইআইটি-এর মধ্যে একটি, যেটি ছত্তিশগড় রাজ্যে অবস্থিত। আইআইটিবিএইচ আনুষ্ঠানিকভাবে ২০১৬ সালের ২৫শে জুলাই প্রথম ব্যাচের শিক্ষার্থীদের আগমনের সঙ্গে অস্তিত্ব লাভ করে। এটিকে বর্তমানে আইআইটি হায়দ্রাবাদ দ্বারা পরামর্শ প্রদান করা হচ্ছে।
পরিকাঠামো ও স্থায়ী বিদ্যায়তন প্রস্তুত না হওয়া পর্যন্ত, প্রতিষ্ঠানটি অস্থায়ীভাবে সরকারি ইঞ্জিনিয়ারিং কলেজ রায়পুরের বিদ্যায়তনে কার্যক্রম শুরু করেছিল। আইআইটি ভিলাইয়ের এই অস্থায়ী বিদ্যায়তনটি রায়পুরের পুরাতন ধমতরি রোডের সেজবাহার এলাকায় অবস্থিত। জিইসি ভবনের চারতলা ব্লক-বি সম্পূর্ণভাবে সংস্কার করা হয়েছে এবং আইআইটি ভিলাইয়ের জন্য সজ্জিত করা হয়। অস্থায়ী বিদ্যায়তনটি 
কেন্দ্রীয় রায়পুর শহর থেকে প্রায় ১০ কিলোমিটার দূরে অবস্থিত এবং এটি রেলওয়ে স্টেশন, বিমানবন্দর ও শহরের সঙ্গে গণপরিবহন সুবিধার মাধ্যমে ভালভাবে সংযুক্ত।
ছত্তিশগড় সরকার নতুন আইআইটি বিদ্যায়তনের জন্য দুর্গ জেলার কুতেলাভাতা ও সিরসা খুর্দ গ্রামের আশেপাশে ৪৪৫ একর জমি বরাদ্দ করে। স্থানটি দুর্গ জংশন রেলওয়ে স্টেশন থেকে প্রায় ৬ কিমি এবং রায়পুরের মানার রায়পুর বিমানবন্দর থেকে প্রায় ৫৪ কিমি দূরে অবস্থিত।
এভিএন হল অফ ফেমের সদস্যদের তালিকা

"এভিএন" ("অ্যাডাল্ট ভিডিও নিউজ") হল অফ ফেম ১৯৯৫ সাল থেকে প্রাপ্তবয়স্ক বিনোদন শিল্পে তাদের কাজের জন্য মানুষকে সম্মানিত করছে। এভিএন হল অফ ফেমে অন্তর্ভুক্ত ব্যক্তিরা " প্রাপ্তবয়স্ক শিল্পে উল্লেখযোগ্য অবদান রেখেছেন" এবং অন্তর্ভুক্তির জন্য বিবেচনা করার জন্য "শিল্পে ন্যূনতম ১০ বছর" থাকতে হয়। 
"এভিএন" হল অফ ফেমের বিভিন্ন শাখা রয়েছে:
সদস্যদের নাম এবং অন্তর্ভুক্তির বছর।
ভারতীয় প্রযুক্তিবিদ্যা প্রতিষ্ঠান তিরুপতি

ভারতীয় প্রযুক্তিবিদ্যা প্রতিষ্ঠান তিরুপতি বা ইন্ডিয়ান ইনস্টিটিউট অব টেকনোলজি তিরুপতি (আইআইটি তিরুপতি) হল তিরুপতিতে অবস্থিত একটি স্বায়ত্তশাসিত প্রকৌশল ও প্রযুক্তি শিক্ষাপ্রতিষ্ঠান। এটি চাদালাওয়াদা নগরের কৃষ্ণ থেজা শিক্ষাপ্রতিষ্ঠানে অবস্থিত একটি অস্থায়ী বিদ্যায়তনে ২০১৫ সালের ৫ই আগস্ট থেকে কার্যক্রম শুরু করে। বর্তমানে আইআইটি তিরুপতি, দ্রুত বর্ধনশীল ৩য় প্রজন্মের আইআইটি, এর ইয়েরপেড়ুতে একটি ট্রানজিট বিদ্যায়তন রয়েছে এবং প্রতিষ্ঠানটির বেশিরভাগ কার্যক্রম অস্থায়ী থেকে ট্রানজিট বিদ্যায়তনে স্থানান্তরিত করেছে, যা ইয়েরপেড়ুতে একই স্থানে ৫০০+ একরের স্থায়ী বিদ্যায়তনের একটি অংশ।
আইআইটি তিরুপতির জন্য ২০১৬ সাল পর্যন্ত এমএইচআরডি দ্বারা একজন পরিচালক নিয়োগ করা হয়েছিল, আইআইটি মাদ্রাজের ডিরেক্টর ড. ভাস্কর রামমূর্তি পরামর্শক পরিচালক হিসাবে নিযুক্ত ছিলেন। ডা. কে. এন. সত্যনারায়ণকে ২০১৭ সালে আইআইটি তিরুপতির পরিচালক হিসাবে নিযুক্ত করা হয়েছিল।
নিক ম্যানিং

নিক ম্যানিং (জন্ম: ২৮ মে ১৯৬৭) একজন মার্কিন পর্নোগ্রাফিক অভিনেতা এবং পরিচালক। তিনি "", "হোগান নোজ বেস্ট", এবং "সন্স অফ অ্যানার্কি" সহ বেশ কয়েকটি মূলধারার চলচ্চিত্রে উপস্থিত হয়েছেন। ম্যানিং ২০১১ সালের স্বাধীন চলচ্চিত্র "চেরি বোম্বে" একজন স্ট্রিপ ক্লাবের মালিকের চরিত্রে অভিনয় করেছিলেন, তার প্রথম অ-পর্নোগ্রাফিক প্রধান ভূমিকা। ২০১৪ সালে, তিনি এভিএন হল অফ ফেমে অন্তর্ভুক্ত হন। 
নিক ম্যানিং শিকাগো, ইলিনয়ে জন্মগ্রহণ করেন।
২২তম মেরিল-প্রথম আলো পুরস্কার

২২তম মেরিল-প্রথম আলো পুরস্কার হল স্কয়ার গ্রুপ ও দৈনিক প্রথম আলোর যৌথ উদ্যোগে প্রদত্ত বাৎসরিক পুরস্কারের দ্বাবিংশ আয়োজন। ২০১৯ সালের চলচ্চিত্র, টেলিভিশন ও সঙ্গীতে অবদানের জন্য এই পুরস্কার প্রদান করা হয়। ২০২১ সালের ৩০শে ডিসেম্বর এই বছরের বিজয়ীদের মধ্যে পুরস্কার বিতরণ করা হয়। এই অনুষ্ঠানটি উপস্থাপনা করেন অভিনেতা রিয়াজ ও অভিনেত্রী রুমানা মালিক মুনমুন।
২০২১ সালের ২৪ ডিসেম্বর তারকা জরিপ এবং সমালোচক শাখায় চূড়ান্ত মনোনয়ন ঘোষণা করা হয়। সমালোচক শাখায় "লাইভ ফ্রম ঢাকা" সর্বাধিক চারটি মনোনয়ন লাভ করে।
"লাইভ ফ্রম ঢাকা" সর্বাধিক চারটি বিভাগে পুরস্কার লাভ করে।
নিচে বিজয়ী ও মনোনীতদের তালিকা দেওয়া হল। বিজয়ীদের নাম গাঢ় বর্ণে তালিকাভুক্ত করা হয়েছে।
জয়া পতি

জয়া পতি (১২ সেপ্টেম্বর ১৯৩২ - ৯ ডিসেম্বর ২০১৬) একজন বাংলাদেশী নারী শিক্ষাকর্মী এবং সমাজসেবী। তিনি ভারতেশ্বরী হোমসের অধ্যক্ষ এবং কুমুদিনী ওয়েলফেয়ার ট্রাস্টের ব্যবস্থাপনা পরিচালক ছিলেন। শিক্ষা, সংস্কৃতি ও ক্রীড়া ক্ষেত্রে অবদানের জন্য ২০২১ সালে তিনি বঙ্গমাতা বেগম ফজিলাতুন নেছা মুজিব পদক (মরণোত্তর) লাভ করেন।
জয়া পতি ১৯৩২ সালের ১২ সেপ্টেম্বর টাঙ্গাইল জেলার মির্জাপুরে জন্মগ্রহণ করেন। তার বাবা রণদা প্রসাদ সাহা এবং মা কিরণ বালা সাহা। তার স্বামীর নাম বিষ্ণুপদ পতি।
জয়া যুক্তরাজ্যের লন্ডনের কিংস কলেজ থেকে ১৯৫০ সালে শরীরচর্চা বিষয়ে উচ্চশিক্ষা লাভ করেন।
কুমুদিনী হাসপাতালের প্রতিষ্ঠাতা রণদা প্রসাদ সাহা ও তার ছেলে ভবানী প্রসাদ সাহাকে ১৯৭১ সালে রাজাকাররা নারায়ণগঞ্জ থেকে ধরে নিয়ে যায় । এরপর তাদের আর কোনো সন্ধান পাওয়া যায়নি। বাবার অবর্তমানে জয়া কুমুদিনী ওয়েলফেয়ার ট্রাস্টের দায়িত্বভার গ্রহণ করেন।
জয়া পতি ১৯৫৬ থেকে ১৯৬৫ সাল পর্যন্ত ভারতেশ্বরী হোমসের অধ্যক্ষ, ১৯৭১ থেকে ২০০০ সাল পর্যন্ত একই প্রতিষ্ঠানের পরিচালনা পরিষদের চেয়ারম্যান, ১৯৭১ থেকে ১৯৯৯ সাল পর্যন্ত কুমুদিনী ওয়েল ফেয়ার ট্রাস্ট অব বেঙ্গল (বিডি.) লিমিটেডের ব্যবস্থাপনা পরিচালক হিসেবে দায়িত্ব পালন করেন। সমাজসেবা, নারী শিক্ষার বিস্তার ও বিভিন্ন গুরুত্বপূর্ণ দায়িত্ব পালনের পাশাপাশি তিনি সমাজসেবামূলক একাধিক প্রতিষ্ঠান গড়ে তোলেন।
তিনি দায়িত্বে থাকাকালে কুমুদিনী ওয়েলফেয়ার ট্রাস্ট ১৯৮২ সালে স্বাধীনতা পুরস্কার লাভ করে।
জয়া পতি ২০১৬ সালের ৯ ডিসেম্বর লন্ডনে শেষনিঃশ্বাস ত্যাগ করেন।
শিক্ষা, সংস্কৃতি ও ক্রীড়া ক্ষেত্রে বিশেষ অবদানের জন্য ২০২১ সালে তিনি বঙ্গমাতা বেগম ফজিলাতুন নেছা মুজিব পদক (মরণোত্তর) লাভ করেন।
দর্পা হানরিয়া

হেয়ারি অ্যাংগেল (বৈজ্ঞানিক নাম: "Darpa hanria(Moore)") এক প্রজাতির মাঝারী আকারের প্রজাপতি। এরা ‘হেসপেরায়িডি’ গোত্রের এবং ‘পায়রজিনি’ উপগোত্রের সদস্য।
হেয়ারি অ্যাংগেল এর প্রসারিত অবস্থায় ডানার আকার ৩৪-৩৬ মিলিমিটার দৈর্ঘ্যের হয়।
উইন্ডারমেয়ার হ্রদ (ব্রিটিশ কলাম্বিয়া)

উইন্ডারমেয়ার হ্রদ কলম্বিয়া নদীর প্রবাহপথে অবস্থিত একটি বিস্তৃত হ্রদ। এটি কানাডার ব্রিটিশ কলাম্বিয়া প্রদেশের উইন্ডারমেয়ার গ্রামের পূর্বদিকে অবস্থিত, সুপেয় পানির হ্রদ। ইনভারমেয়ার শহর হ্রদের উত্তর-পশ্চিম কোণে অবস্থিত। ভৌগোলিকভাবে হ্রদটি রকি পর্বতের গিরিখাত অঞ্চলে ইনয়ারমেয়ার সমতল ও ফেয়ারমন্ট হটস্প্রিং বসতির মাঝামাঝি অবস্থিত। সুপেয় জলের উৎস, সেচ, মৎস্য আরোহণ, বন্যপ্রানী বিচরণ ও পর্যটন কেন্দ্র হিসেবে স্থানীয়ভাবে প্রখ্যাত, হ্রদটির উপরিভাগ প্রাকৃতিকভাবে হিমায়িত হলে এটি বরফ স্কেটিং করার পথে পরিণত হয়। গিনেস বিশ্বরেকর্ড অনুযায়ী উইন্ডারমেয়ার হ্রদে প্রাকৃতিকভাবে সৃষ্ট বরফ স্কেটিং করার পথটি বিশ্বের দীর্ঘতম, ২৯.৯৮ কিলোমিটার।
এই অঞ্চলের পুরনো মানচিত্রে উইন্ডারমেয়ার হ্রদ একসময় 'লোয়ার কলম্বিয়া' হ্রদ নামে পরিচিত ছিল। ১৯০২ সালে গিলবার্ট ম্যালকম স্প্রোট ইংলিশ লেক জেলার উইন্ডারমেয়ারের সাথে সাদৃশ্য দেখে হ্রদটির বর্তমান নামকরণ করেছিলেন।
উইন্ডারমেয়ার হ্রদ সমুদ্রপৃষ্ট হতে ৭৯৮ উপরে অবস্থিত। হ্রদের সর্বোচ্চ গভীরতা ৬.৪ মিটার, গড় গভীরতা মাত্র ১৫ ফুট (৪.৬ মিটার)। ১৬১০ হেক্টর এলাকাজুড়ে বিস্তৃত হ্রদটির তটরেখার পরিধি ৩৬ কিলোমিটার। কলাম্বিয়া নদী হ্রদটির প্রধান জল সরবরাহ ও নির্গমনকারী প্রবাহ। মূলত এটি হ্রদ নয়, বরং নদীর প্রবাহপথে থাকা বিশাল জলাধার। হ্রদে কলাম্বিয়া নদীর অন্তপ্রবাহের মাধ্যমে প্রবেশকরা পানি গড়ে ৪৭ দিন পর পর বহিঃপ্রবাহ হিসেবে নির্গত হয়।
উইন্ডারমায়ার হ্রদ মূলত কয়েক প্রজাতির ট্রাউট মাছ সহ ১৫ প্রজাতির মাছের আবাস ও বিচরণক্ষেত্র। বুল ট্রাউট, রংধনু ট্রাউট, কোকানি, পার্বত্য সাদামাছ, অয়েস্টলোপ, গলাকাটা ট্রাউট, বারবট, বড়মুখ বাস, ছেনিমুখ চাব, বড় চোষক, উত্তুরে স্কাউফিস, কুমড়াবীজ, রেডসাইড শাইনার, সূর্যমাছ এবং লম্বা নাক চোষক মাছ হ্রদের জলের বিভিন্ন স্তরে বাস করে। মাছের প্রজাতিগত বৈচিত্রতা থাকলেও হ্রদে মাছের আবাস গড়ে ওঠার মত পরিবেশ না থাকায় মাছের জনন কম হয়।
উইন্ডারমেয়ার হ্রদ খুব জনপ্রিয় অবকাশ যাপনের স্থান, বিশেষ করে ক্যালগেরির বাসিন্দাদের জন্য। হ্রদের পূর্বদিকে ক্যালগেরি মাত্র ৩ ঘন্টার গাড়ি চালানো দূরত্বে অবস্থিত। হ্রদের পশ্চিম দিকে পার্সেল পর্বতমালার সম্মুখভাগ দেখা যায়, পশ্চিম তীরে একটি রেলপথ রয়েছে ফলস্বরূপ, সেখানে আবাসন এবং বিনোদনমূলক উন্নয়ন সম্ভাবনা কম। হ্রদের পূর্ব দিকে হ্রদের তীর এবং রকি পর্বতমালার মধ্যে আরও বিস্তৃত সমতল ভূমি রয়েছে। এখানে বিভিন্ন অবসর কাটানোর কুটির, ক্যাম্পিং গ্রাউন্ড, বিনোদনমূলক সৈকত, গল্ফ কোর্স এবং বিভিন্ন পর্যটন আকর্ষণ সহ যথেষ্ট উন্নয়ন করা হয়েছে। শীতকালে হিমায়িত হ্রদের বরফে গর্ত করে মাছ ধরার জন্য হ্রদটি আশে পাশের জনবসতির লোকদের কাছে আকর্ষণীয় স্থান হিসেবে বিবেচিত।
উইন্ডারমেয়ার হ্রদের উপরস্থিত শুভ্রপথ সবচেয়ে দীর্ঘ বরফ স্কেটিং পথ। প্রাকৃতিকভাবে সৃষ্ট হিমায়িত পথটি দীর্ঘ। ২০১৪ সালে যখন গিনেস বিশ্ব রেকর্ড পথটির দৈর্ঘ্য যাচাই করে, তখন হ্রদের উপরিভাগে বরফের বেধের পরিমাপ স্থানভেদে থেকে ছিল।
তারাব আব্দুল হাদি

তারাব আবদুল হাদি (), তারাব'আবদ্ আল-হাদি নামেও লিপ্যন্তর করা হয়, (১৯১০ জেনিন–১৯৭৬ কায়রো) ছিলেন একজন ফিলিস্তিনি সক্রিয় কর্মী এবং নারীবাদী। ১৯২০-এর দশকের শেষের দিকে, তিনি ব্রিটিশ ম্যান্ডেট ফিলিস্তিনের প্রথম মহিলা সংগঠন প্যালেস্টাইন আরব উইমেন্স কংগ্রেস (পিএডব্লিউসি)-এর সহ-প্রতিষ্ঠাতা ছিলেন এবং তিনি আরব উইমেন্স অ্যাসোসিয়েশনের (এডব্লিউএ) একজন সক্রিয় সংগঠক ছিলেন।
তারাব আবদুল হাদি আওনি আবদ্ আল-হাদীর স্ত্রী ছিলেন, যিনি নিজে রাজনীতিতে সক্রিয় ছিলেন এবং ইন্ডিপেন্ডেন্স পার্টির একজন বিশিষ্ট সদস্য হয়েছিলেন। আবদুল হাদীসহ এবং উল্লেখযোগ্য জেরুসালেম পরিবারের অন্যান্য মহিলারা ফিলিস্তিনে জায়নবাদের বিরোধিতা এবং পুরুষদের জাতীয় স্বাধীনতার সংগ্রামের প্রতি তাদের সমর্থন স্পষ্ট করার জন্য ফিলিস্তিন আরব মহিলা কংগ্রেস (পিএডাব্লিউসি) প্রতিষ্ঠা করেন।
১৯২৯ সালের ২৬শে অক্টোবর জেরুসালেমে আবদুল হাদীর বাড়িতে পিএডাব্লিউসি-এর প্রথম সভা অনুষ্ঠিত হয়, সেখানে ফিলিস্তিনি মহিলারা রাজনৈতিক অঙ্গনে প্রথমবারের মতো "ফার্স্ট টাইম" ঘোষণা দিয়েছিলেন। আবদুল হাদী পিএডাব্লিউসি-এর নির্বাহী কমিটির অন্যতম সদস্য হয়েছিলেন, যার মধ্যে চৌদ্দজন মহিলা ছিল, যা মূলত জেরুসালেমের উল্লেখযোগ্য পরিবার (যেমন হুসাইনী, আলমিস, নাশাশিবিস এবং বুদাইরিস) থেকে এসেছে। ফিলিস্তিনিদের দুর্দশার বিষয়ে সচেতনতা বৃদ্ধির জন্য চিঠি এবং টেলিগ্রাম লেখার পাশাপাশি, পিএডাব্লিউসি বন্দিদের ওকালতিতেও নিযুক্ত ছিল। এর মধ্যে ব্রিটিশ কর্তৃপক্ষের কাছে আবেদন করে এবং যেসকল পরিবারের যারা অর্থ উপার্জনকারী ছিল তাদের কারাগারে পাঠানোয় তাদের সহায়তার জন্য অর্থ সংগ্রহের মাধ্যমে কঠোর কারাদণ্ডের সাজা কমানোর প্রচেষ্টা জড়িত ছিল।
১৯২৯ সালে প্রতিষ্ঠিত আরব উইমেন্স অ্যাসোসিয়েশনেও আব্দুল হাদী সক্রিয় ছিলেন, যা ফিলিস্তিনের সবচেয়ে বিশিষ্ট নারীবাদী সংগঠনে পরিণত হয়। একজন এডাব্লিউএ সংগঠক হিসাবে তার ক্ষমতায়, তিনি ১৯৩৩ সালের এপ্রিল মাসে চার্চ অফ দ্য হোলি সেপুলচারে একটি বক্তৃতা দেন।
আবদুল হাদী পর্দার বিরুদ্ধে প্রচারণায়ও সক্রিয় ছিলেন, এটি স্থানীয় মহিলাদের দ্বারা শুরু করা একটি উদ্যোগ যা ফিলিস্তিনি মহিলাদের তাদের পর্দা অপসারণে উৎসাহিত করে।
১৯৪৮ সালে আরব-ইসরায়েল যুদ্ধের পর, আবদুল হাদী তার স্বামী আওনি আবদ্ আল-হাদীর সাথে মিশরের কায়রোতে শেষ জীবন অতিবাহীত করেন। তার স্বামী ১৯৭০ সালে কায়রোতে এবং ১৯৭৬ সালে তিনিও সেখানে মারা যান।
সাহিয়ো

সাহিয়ো একটি বেসরকারি সংস্থা, যা ২০১৫ সালে প্রতিষ্ঠিত হয়েছিল যার উদ্দেশ্য নারীদের অধিকার আদায় করা এবং মহিলাদের যৌনাঙ্গ বিকৃতির প্রথা বন্ধ করা, প্রধানত ভারতের দাউদী বোহরা সম্প্রদায়ের মধ্যে। সংগঠনটি তার প্রধান উদ্বেগগুলি তালিকাভুক্ত করে যে নারীরা সামাজিক রীতি ও পুরনো ঐতিহ্যের শিকার হচ্ছে। তারা মিডিয়া, সঠিক শিক্ষা ও অন্যান্য মানবাধিকার সংস্থার সাথে সহযোগিতা এবং সামাজিক আলোচনার মাধ্যমে এই ঐতিহ্যগুলি দূর করার জন্য কাজ করছে। সাহিয়োর লক্ষ্য হল ভুক্তভোগীদের ক্ষমতায়ন করা এবং জনসচেতনতা, প্রচার এবং পক্ষসমর্থনের উদ্যোগের মাধ্যমে তাদের গল্প ছড়িয়ে দিতে সাহায্য করা।
২০১৫ সালের প্রথম দিকে, পাঁচজন মহিলা যৌথভাবে কাজ শুরু করেছিলেন; মারিয়া তাহের, আরেফা জোহরি, প্রিয়া গোস্বামী, ইনসিয়া দরিওয়ালা এবং শহীদা তাওয়াওয়াল্লা-কীর্তনে। তারা মহিলা খতনার বিরুদ্ধে একটি পদক্ষেপ নেওয়ার এবং একটি যৌথ উদ্যোগ তৈরির সিদ্ধান্ত নিয়েছিলেন, যেমন জাতীয়-আন্তর্জাতিক এনজিও যেমন জার্মান-ইরাকি এনজিও ওয়াদি, স্পিকআউট, ব্রেকথ্রু এবং অন্যান্যদের মত। জুলাই মাসে, সহিয়ো সারা বিশ্বে নারী খৎনার উদ্দেশ্য, বিস্তার এবং প্রভাব বোঝার জন্য একটি অনুসন্ধানমূলক অনলাইন জরিপ চালু করে, উল্লেখযোগ্য সংখ্যক গবেষক যেমন জেরি ম্যাকি সহ অনেকেই এই জরিপে অংশ নেন। জুন মাসে, তারা লিঙ্গ ভিত্তিক সহিংসতা উন্মোচনের জন্য ব্রেকথ্রু-র সাথে অংশীদারিত্ব করে যা নির্দিষ্ট সম্প্রদায়ের মধ্যে নারী যৌনতাকে দমনকারী সনাতন নৈতিকতা এবং রীতিনীতির প্রভাবগুলি তুলে ধরে।
আগস্ট ২০১৬ সালে, সাহিয়ো আইএডব্লিউআরটি-র সাথে অংশীদারিত্বের মাধ্যমে একটি মিডিয়া কর্মশালা ডেকেছিল। সেপ্টেম্বরে, সাহিয়ো ইনক্লুসিভ মস্ক ইনিশিয়েটিভের সাথে সহযোগিতা করেছিল, তারা ইসলামিক সোসাইটি অফ নর্থ আমেরিকার বার্ষিক সম্মেলনে "জেন্ডার জাস্টিস" অধিবেশনে অংশগ্রহণ করেছিল। অক্টোবরে, সাহিয়ো মুম্বাইয়ের ক্যাথলিক চার্চ দ্বারা পরিচালিত মুম্বাইয়ের ন্যায়বিচার ও শান্তি কমিশনে মহিলাদের যৌনাঙ্গ বিকৃতি চ্যালেঞ্জ নিয়ে বক্তৃতা, আলোচনা ও সহযোগিতায় অংশ নিয়েছিল।
২০১৭ সালের জানুয়ারিতে, সাহিয়ো Change.org-এ একটি বিশ্বব্যাপী অনলাইন আবেদন চালু করে যা জাতিসংঘ এবং অন্যান্য প্রতিষ্ঠানগুলিকে ভারত ও এশিয়ায় মহিলাদের যৌনাঙ্গের অপব্যবহারের অবসান ঘটাতে এবং তারপর বিশ্বব্যাপী এটি দূর করার জন্য আরও গবেষণা ও সহায়তার জন্য বিনিয়োগ করার জন্য আবেদন করে, ৩৩টি বেসরকারি মানবাধিকার সংগঠনের সহযোগিতায়, যার মধ্যে রয়েছে ইকুয়ালিটি নাউ, অর্কিড প্রজেক্ট এবং তাহিরিহ জাস্টিস।
ইটন কলেজ

ইটন কলেজ (ইংরেজি: Eton College; ) ইংল্যান্ডের বার্কশায়ারের উইন্ডসরের কাছে অবস্থিত ইটন শহরের একটি পাবলিক স্কুল (ছেলেদের ইংরেজি ইন্ডিপেনডেন্ট স্কুল)। ১৪৪০ সালে রাজা ষষ্ঠ হেনরি এটি প্রতিষ্ঠা করেন। সেই সময় এটির নাম ছিল ‘কিং’স কলেজ অফ আওয়ার লেডি অফ ইটন বিসাইড উইন্ডসর’ (ইংরেজি: Kynge's College of Our Ladye of Eton besyde Windesore)। এটি ছিল কিং’স কলেজ, কেমব্রিজের একটি ভগিনী প্রতিষ্ঠান। সেই নিরিখে এটি অষ্টাদশ-প্রাচীনতম হেডমাস্টারস’ অ্যান্ড হেডমিস্ট্রেসেস’ কনফারেন্স (এইচএমসি) স্কুল। ইটন বিশেষভাবে পরিচিত এটির ইতিহাস, সম্পদ ও বিশিষ্ট প্রাক্তনীদের জন্য।
ইটন হল সেই তিনটি মাত্র পাবলিক স্কুলের অন্যতম (অপর দু’টি হল ১৫৭২ সালে প্রতিষ্ঠিত হারো স্কুল ও ১৮৪৭ সালে প্রতিষ্ঠিত র‍্যাডলি কলেজ), যেখানে কেবলমাত্র ছেলেদের এবং শুধুমাত্র বোর্ডিং ব্যবস্থায় শিক্ষাদান করা হয়। অন্যান্য স্কুলগুলি (১৯৭৬ সালে রাগবি স্কুল, ১৯৭১ সালে চার্টারহাউস স্কুল, ১৯৭৩ সালে ওয়েস্টমিনস্টার স্কুল ও ২০১৫ সালে শ্রিউসবেরি স্কুল) সহশিক্ষা-প্রতিষ্ঠানে পরিণত হয়েছে অথবা রূপান্তরের পথে রয়েছে (২০২২ সালের মধ্যে উইনস্টার কলেজ)।) একাধিক প্রধানমন্ত্রী, বিশ্ব নেতৃত্ব, নোবেল বিজয়ী, অ্যাকাদেমি পুরস্কার- ও বাফটা-বিজয়ী এবং অভিজাতদের বেশ কয়েক প্রজন্ম এই স্কুলে পড়াশোনা করেন। সেই কারণে এই স্কুলটিকে ‘ইংরেজ রাষ্ট্রনীতিবিদদের ধাত্রী’ বলে অভিহিত করা হয়।
এটি ইংল্যান্ডের বৃহত্তম বোর্ডিং স্কুল। ইটনের বার্ষিক ফি ৪৮,৫০১ পাউন্ড (প্রতি টার্মে ১৪,১৬৭ পাউন্ড করে প্রতি শিক্ষাবর্ষে তিনটি টার্ম)। ২০১৩-১৪ সালের হিসেব অনুযায়ী, ইটন হল যুক্তরাজ্যের ষষ্ঠ সর্বাধিক ব্যয়বহুল এইচএমসি স্কুল। যদিও স্কুল কোনও কোনও দরিদ্র বালককে অল্প ফিতেই ভর্তি করে। ২০১১ সালের হিসেব অনুযায়ী, ২৫০ জন গুরুত্বপূর্ণ আর্থিক সাহায্য পায় স্কুল থেকে। ২০১৪ সালে সংখ্যাটি বেড়ে হয় ২৬৩, প্রায় ৬০% স্কুল ফি-র সহায়তা পায় তারা, অন্যদিকে অপর ৬৩ জন ছাত্র বিনামূল্যে শিক্ষালাভের সুযোগ পায়। ইটন ঘোষণা করেছে যে ৩২০ জন ছাত্রকে আর্থিক সহায়তা দেবে এবং ৭০ জনকে বিনামূল্যে শিক্ষালাভের সুযোগ দেবে।
জন এডওয়ার্ড কোর্টনি বডলি

জন এডওয়ার্ড কোর্টনি বডলি (ইংরেজি: John Edward Courtenay Bodley; ৬ জুন, ১৮৫৩ – ২৮ মে, ১৯২৫) ছিলেন একজন ইংরেজ সিভিল সার্ভেন্ট। তিনি ফ্রান্স নিয়ে লেখালিখির জন্য বিখ্যাত।
তাঁর লেখা উল্লেখযোগ্য গ্রন্থগুলি হল "ফ্রান্স" (১৮৯৮, দুই খণ্ডে), "L'Anglomanie et les Traditions Françaises" (১৮৯৯), "দ্য করোনেশন অফ এডওয়ার্ড দ্য সেভেনথ: আ চ্যাপ্টার অফ ইউরোপিয়ান অ্যান্ড ইম্পিরিয়াল হিস্ট্রি" (১৯০৩), "দ্য চার্চ ইন ফ্রান্স" (১৯০৬), "কার্ডিনাল ম্যানিং; দ্য ডিকে অফ আইডিয়ালিজম ইন ফ্রান্স; দ্য ইনস্টিটিউট অফ ফ্রান্স" (১৯১২), "L'Age Mécanique et le Déclin de l'idéalisme en France" (১৯১৩), "দ্য রোমান্স অফ দ্য ব্যাটেল-লাইন ইন ফ্রান্স" (১৯২০)।
তিনি ছিলেন বডলিয়ান গ্রন্থাগারের প্রতিষ্ঠাতা স্যার স্যার টমাস বডলির বংশধর। লেখক আর. ভি. সি. বডলি ও শিল্পী জোসেলিন রেজিনাল্ড কোর্টনি বডলি তাঁর দুই পুত্র।
নারায়ণগড় রেলওয়ে স্টেশন

নারায়ণগড় রেলওয়ে স্টেশন দক্ষিণ পূর্ব রেলের খড়গপুর রেলওয়ে বিভাগের অন্তর্গত হাওড়া–চেন্নাই প্রধান রেলপথের খড়গপুর–পুরী লাইনের একটি রেলওয়ে স্টেশন। এটি ভারতের পশ্চিমবঙ্গের পশ্চিম মেদিনীপুর জেলার কসবা নারায়ণগড়ে অবস্থিত।
১৮৯৩ ও ১৮৯৬ সালের মধ্যে ইস্ট কোস্ট স্টেট রেলওয়ে হাওড়া–চেন্নাই প্রধান রেলপথ নির্মাণ করেছিল। খড়গপুর-পুরী শাখাটি ১৯০১ সালে জনগণের জন্য উদ্বোধন করা হয়। শাখাটি বিভিন্ন সময়ে বৈদ্যুতীকৃত করা হয়েছে। ২০০৫ সালে, হাওড়া-চেন্নাই শাখাটি পরিপূর্ণভাবে বৈদ্যুকীকৃত করা হয়।
জাতীয় নারী ফ্রন্ট

জাতীয় মহিলা ফ্রন্ট (,এনডব্লিউএফ), ভারতের মহিলাদের ক্ষমতায়নের লক্ষ্যে ২০০৯ সালে গঠিত হয়েছিল। এটি ভারতের পপুলার ফ্রন্টের মহিলা শাখা, যা ভারতের একটি চরমপন্থী ও জঙ্গি ইসলামী মৌলবাদী সংগঠন বলে অভিযোগ রয়েছে। এনডব্লিউএফ -এর দৃষ্টিতে, "বিশ্বের বৃহত্তম গণতন্ত্রে এখনও নারীরা প্রান্তিক এবং নিপীড়িত"।
ভারতীয় নারীদের অবস্থা লিঙ্গ সমতার দিকে এগিয়ে যাচ্ছে, কিন্তু নারীরা পুরুষতান্ত্রিক মানদণ্ডের সম্মুখীন হচ্ছে। লিঙ্গ সমতার দিকে পদক্ষেপ সত্ত্বেও, নারীরা এখনও সমাজ থেকে নির্যাতনের মুখোমুখি হয়। ভারতে ধর্ষণের হার বেশি, অন্যদিকে শারীরিক আক্রমণ এবং এসিড হামলাও বাড়ছে। ন্যায় ও সমতার লড়াইয়ে নারীর ক্ষমতায়নের আশা নিয়ে জাতীয় মহিলা ফ্রন্ট প্রতিষ্ঠিত হয়েছিল।
যদিও এনজিও এবং মানবিক সংগঠনগুলি ভারতে নারীদের অধিকারের প্রতি সমর্থন প্রদান করে, নারীবাদের প্রতি পশ্চিমা দৃষ্টিভঙ্গিগুলি প্রয়োজনীয় ত্রাণ সরবরাহ করতে পারে না। ২০০৯ সালে বিতর্কিত পপুলার ফ্রন্ট অফ ইন্ডিয়ার নির্দেশনায় জাতীয় মহিলা ফ্রন্ট চালু করা হয়েছিল, যাতে "নারীদের জন্য একটি প্ল্যাটফর্ম তৈরি করা যায়, যার মাধ্যমে নারীরা অন্যায়ের বিরুদ্ধে রুখে দাঁড়াতে পারে এবং তাদের অধিকারের জন্য লড়াই করতে পারে"। সংস্থাটি প্রথমে তিনটি রাজ্যে কাজ শুরু করেছিল, এখন আটটি রাজ্যে কাজ করছে। উদ্দেশ্য হল গ্রামীণ সম্প্রদায়ের মহিলাদের সহায়তা প্রদান এবং উৎসাহিত করা, যা প্রায়ই সরকার তাদের সমতার জন্য লড়াই করার জন্য উপেক্ষা করে।
২০১৩ সালে নয়াদিল্লির ইন্ডিয়া ইসলামিক কালচারাল সেন্টারে ন্যাশনাল উইমেন্স ফ্রন্ট কর্তৃক মহিলা নিরাপত্তা বিষয়ক একটি কর্মশালার আয়োজন করা হয়েছিল যেখানে একজন অংশগ্রহণকারী উল্লেখ করেছিলেন যে " ডিসেম্বর ২০১২ -এর সাম্প্রতিক ধর্ষণের ঘটনার মূল কারণ [নির্ভয়া ধর্ষণের ঘটনা উল্লেখ করে] ছিল মদ, কিন্তু কেউই অ্যালকোহল পরীক্ষার উপর জোর দেয়নি, যা এই জঘন্য অপরাধের নেতৃত্ব দেয়। এই ধরনের সহিংসতা বন্ধ করে আমাদের মদের বিরুদ্ধে সচেতনতামূলক প্রচারণায় কাজ করা উচিত।” 
নভেম্বরে ২০১৪, এনডব্লিউএফ কোয়েম্বাটুরে ভারতীয় মহিলাদের বিষয়ে বিতর্ক করার জন্য 'জাগরণ' সম্মেলনের আয়োজন করে। সম্মেলনের প্রাক্কালে, পপুলার ফ্রন্ট অফ ইন্ডিয়ার রাজ্য সভাপতি এএসআই ইসমাইল নারীদের অধিকার বিষয়ক সমস্যা নিয়ে একটি প্রদর্শনীর উদ্বোধন করেন। পারিবারিক সহিংসতা, ধর্ষণ, কন্যা ভ্রূণহত্যা এবং দাঙ্গার শিকারদের গ্রাফিক চিত্র প্রদর্শনীতে উপস্থাপন করা হয়।
ধর্ষণ ও বৈষম্যের বিরুদ্ধে পুরুষ

ধর্ষণ ও বৈষম্যের বিরুদ্ধে পুরুষ (, বা এম.এ.আর.ডি/মর্দ) হলো বলিউডের চলচ্চিত্র পরিচালক এবং অভিনেতা ফারহান আখতার দ্বারা শুরু করা ২০১৩ সালের একটি সামাজিক প্রচারণা। শব্দ "এমএআরডি" (, ) প্রচারণার নামের সংক্ষিপ্ত আকারে ব্যবহৃত হয়েছে। নারীদের ধর্ষণ ও বৈষম্যের বিরুদ্ধে সামাজিক সচেতনতা বৃদ্ধি করা এই অভিযানের লক্ষ্য ছিল।
শুরু হওয়ার পর থেকে, প্রচারাভিযানটি বেশ কয়েকটি সামাজিক যোগাযোগ ওয়েবসাইটে আলোচনার বিষয় হয়ে উঠে এবং শাহরুখ খান, প্রিয়াঙ্কা চোপড়া, অর্জুন রামপাল এবং হৃতিক রোশনের মতো বলিউড অভিনেতাদের কাছ থেকে ইতিবাচক প্রতিক্রিয়া পায়।
২০১২ সালের আগস্টে একটি ঘটনার পর আখতার মর্দ প্রচারাভিযানের পরিকল্পনা করেন। পল্লবী পুরকায়স্থ, একজন মুম্বাইয়ের আইনজীবী, তারই প্রহরী তাকে নির্মমভাবে হত্যা করেছিল, কারণ সে তাকে যৌন নির্যাতনের চেষ্টা করেছিল। আখতার ২০১৩ সালের মার্চ মাসে তার প্রচারণা শুরু করেন।
মার্চ ২০১৩ এ, আখতার ব্যাঙ্গালোরের একটি কলেজ কনসার্টে এমএআরডি -এর লোগো সহ একটি টি-শার্ট পরিবেশন করেছিলেন। তিনি সোশ্যাল নেটওয়ার্কিং সাইট ব্যবহার করে এই প্রচারণাকে জনপ্রিয় করার চেষ্টা করেছিলেন। আখতারের পোস্ট করা টুইটগুলি ব্যাপক জনপ্রিয় হয়েছিল। একটি সাক্ষাৎকারে আখতার বলেছিলেন যে, তিনি এই প্রচারণা স্কুল-কলেজের মতো শিক্ষাপ্রতিষ্ঠানে আনতে চেয়েছিলেন, "নারীদের সম্মান করা দরকার এমন বার্তা তিনি ঘরে ঘরে পৌঁছে দিতে চান।"
ফারহান আখতার, যিনি সামাজিক প্রচারণা শুরু করেছিলেন, তাকে ইন্ডিয়ান প্রিমিয়ার লিগ মৌসুম ৬ এও তাকে প্রচারনা করতে দেখা গিয়েছিল, যেখানে তিনি কলকাতার নাইট রাইডার্স বনাম কিংস ইলেভেন পাঞ্জাব ম্যাচের সময় ২৬ এপ্রিল ২০১৩ তারিখে কলকাতার ইডেন গার্ডেনে দর্শকদের মধ্যে ৭০,০০০ গোঁফ বিতরণ করেছিলেন। এই উদ্যোগকে সমর্থন করেছিলেন অ্যাডাম গিলক্রিস্ট, গৌতম গম্ভীর, শান এবং আরও অনেকে যারা স্টেডিয়ামে গোঁফ খেলা করেছিলেন।
অভিনেতা মহেশ বাবু এবং ক্রিকেটার শচীন টেন্ডুলকার ২০১৩ সালের জুন মাসে এই উদ্যোগে যোগ দেন। মহেশ বাবু এবং শচীন টেন্ডুলকার দুজনেই ফারহানের বাবা জাভেদ আখতারের লেখা একটি কবিতা রেকর্ড করার জন্য তাদের কণ্ঠ দিয়েছিলেন।
শুরু হওয়ার পর, প্রচারনাটি টুইটার এবং ফেসবুক সহ বিভিন্ন সামাজিক নেটওয়ার্কিং সাইটগুলিতে একটি চলমান বিষয় হয়ে ওঠে। উদ্যোগটি শাহরুখ খান, প্রিয়াঙ্কা চোপড়া, মহেশ বাবু, অর্জুন রামপাল, হৃতিক রোশন, শহীদ কাপুর, বিদ্যা বালান এবং সঙ্গীতশিল্পী - "মুকেশ অফিসিয়ালস" ইত্যাদি সহ অনেক বলিউড অভিনেতাদের কাছ থেকে ইতিবাচক প্রতিক্রিয়া এবং সমর্থন পেয়েছিল আখতারের টুইটগুলি সক্রিয়ভাবে প্রিয়াঙ্কা চোপড়া, অর্জুন রামপাল, সোনম কাপুর এবং শাবানা আজমি পুনরায় টুইট করেছিলেন।
ইয়াসির নাদিম আল ওয়াজিদি

ইয়াসির নাদিম আল ওয়াজিদি (জন্ম: ১৯৮২) মার্কিন যুক্তরাষ্ট্রের শিকাগো ভিত্তিক একজন ভারতীয় ইসলামি পণ্ডিত, সংখ্যালঘু অধিকার কর্মী এবং ইউটিউবার। তিনি শিকাগোর মাহদ তালিমুল ইসলামের শিক্ষক এবং দারুল উলুম অনলাইনের প্রতিষ্ঠাতা। তার রচনার মধ্যে "ইসলাম ও বিশ্বায়ন" অন্যতম।
ইয়াসির নাদিম আল ওয়াজিদি ১৯৮২ সালে ভারতের দেওবন্দে জন্মগ্রহণ করেন। তার দাদা ওয়াজিদ হুসাইন দেওবন্দি জামিয়া ইসলামিয়া তালিমুদ্দিন ডাভেলের মুহাদ্দিস ছিলেন। তিনি মায়ের দিক থেকে দেওবন্দের উসমানি পরিবারের সাথে সম্পর্কিত। তার পিতামহ শিকাগোতে প্রথম মাদ্রাসা হিসেবে মাহদ তালিমুল ইসলাম প্রতিষ্ঠা করেছিলেন।
শুরুতে তিনি পিতামাতার কাছে "কুরআন" মুখস্থ করেন। ২০০১ সালে তিনি দারুল উলুম দেওবন্দে দাওরায়ে হাদিস (স্নাতক) সম্পন্ন করে আরবি সাহিত্য এবং ফিকহশাস্ত্রে উচ্চশিক্ষা লাভ করেন। তার শিক্ষকদের মধ্যে সাঈদ আহমদ পালনপুরী অন্যতম। ২০০৪ সালে তিনি মার্কিন যুক্তরাষ্ট্রে চলে যান এবং আমেরিকান উন্মুক্ত বিশ্ববিদ্যালয় থেকে আরবি সাহিত্যে মাস্টার্স সম্পন্ন করেন। আবুল লইস খাইরাবাদীর তত্ত্বাবধানে ২০১২ সালে তিনি আন্তর্জাতিক ইসলামী বিশ্ববিদ্যালয় মালয়েশিয়া থেকে হাদিসে পিএইচডি ডিগ্রি লাভ করেন।
তিনি ২০০৪ সালে মাহদ তালিমুল ইসলামে শিক্ষকতা শুরু করেন এবং ২০০৯ সালে দারুল উলুম অনলাইন প্রতিষ্ঠা করেন। দারুল উলুম অনলাইনকে দারসে নিজামি পাঠ্যক্রমের শিক্ষার দিকে প্রথম উদ্যোগ বলে মনে করা হয়। তিনি ইসলামি পুনরুজ্জীবন সম্পর্কিত একটি আন্তর্জাতিক সাময়িকী "ইসলামি সাহিত্য পর্যালোচনার" সহ-সভাপতি। ২০১৭ সালের ফেব্রুয়ারিতে তিনি পাকিস্তানি কানাডিয়ান লেখক ও "ফাতাহ কা ফতোয়ার" আয়োজক তারেক ফাতাহকে চ্যালেঞ্জ দিয়ে বলেছিলেন, ‘যদি ফাতেহ সত্যই ইসলাম নিয়ে বিতর্ক করতে পছন্দ করে তবে স্বাধীন বিচারকদের উপস্থিতি ও টিভি স্টুডিও ছাড়া জনসমক্ষে বিশ্বের যেকোনো জায়গায় নাদিমের সাথে তার বিতর্ক করা উচিত।’ নাদিম আরও বলেছিলেন, ‘প্রশ্ন ও অভিযোগ হবে ফাতেহ’র, জবাব হবে নাদিমের।’ ফাতেহ অবশ্য নাদিমের এই একাডেমিক বিতর্কের প্রস্তাব গ্রহণ করেননি। ফতেহর "ফাতাহ কা ফতওয়ার" বিপরীতে নাদিম "সার্জিক্যাল স্ট্রাইক" শুরু করেছিলেন। এটি ২ বছর ধরে ৭২টি সফল পর্বে সমাপ্ত হয়, যেখানে অংশগ্রহণ করেছিলেন আরিফ মোহাম্মদ খান, মাহমুদ মাদানি, ওরিয়া মকবুল জান, রাম পুননিয়াণী, রবি শঙ্কর প্রমুখ।
২০১৩ সালের মে মাসে তিনি হিন্দু ছেলেদের সাথে পাল্লা দিয়ে ইসলাম ত্যাগকারী মুসলিম মেয়েদের সম্পর্কে বলেছিলেন, ‘এর জন্য আলেমরাই বেশি দায়ী, কারণ তারা ইসলাম শিখতে আসা তরুণ ছেলে-মেয়েদের উপেক্ষা করে, যাদের ৯৭% কোনো মাদ্রাসায় যায় না।’ ২০১৯ সালের জানুয়ারিতে তিনি একটি বিতর্ক উসকে দিয়ে বলেছিলেন, "জনগণমন-অধিনায়ক জয় হে"–তে বহু-ঈশ্বরবাদ সম্পর্কিত কোন ধারণা নেই, যেমনটি সাধারণত অনেক মুসলমান মনে করে। তিনি ব্যাখ্যা করেন, রবীন্দ্রনাথ ঠাকুর ঈশ্বরের প্রশংসায় কবিতা লিখেছিলেন। তিনি বলেছিলেন, যদি ঠাকুর বহু-ঈশ্বরবাদী হয়ে থাকেন, তবে এটি বোঝা গেল যে কবিতাটি বহু-ঈশ্বরবাদী ধারণা দ্বারা প্রভাবিত, কিন্তু ঠাকুরকে বহু-ঈশ্বরবাদী হিসেবে চিহ্নিত করার মতো কোনো প্রমাণ নেই। তিনি জন বি. ওয়াটসনকে উদ্ধৃত করে বলেছিলেন, ঠাকুরের ধর্ম ছিল ঈশ্বর এবং প্রকৃতির সাথে প্রেম। ২০২১ সালের মার্চ মাসে তিনি ইসলামে বর্ণবাদের উপস্থিতিকে নিন্দা করে বলেন, ‘এটি একটি সামাজিক কুফল।’
তিনি "‘কামুস আল আসরি’" নামে একটি ত্রিভাষিক অভিধান লিখেছেন, যার মধ্যে আরবি, ইংরেজি এবং উর্দু ভাষার ৭৫ হাজার শব্দ রয়েছে। তার অন্যান্য কাজের মধ্যে রয়েছে:
দক্ষিণ সাগর ম্যান্ডেট

দক্ষিণ সাগর ম্যান্ডেট, সরকারি নামে ম্যান্ডেট ফর দ্য জার্মান পজেশনস ইন দ্য প্যাসিফিক ওশেন লাইং নর্থ অফ দ্য ইকুয়েটর, ছিল দক্ষিণ সাগরে অবস্থিত একটি সম্মিলিত জাতিপুঞ্জ ম্যান্ডেট। প্রথম বিশ্বযুদ্ধের পর এটি সম্মিলিত জাতিপুঞ্জ কর্তৃক জাপান সাম্রাজ্যকে প্রদত্ত হয়েছিল। উত্তর প্রশান্ত মহাসাগরে জার্মান ঔপনিবেশিক সাম্রাজ্যের অধীনস্থ জার্মান নিউ গিনি নিয়ে এই ম্যান্ডেট গঠিত হয়। এই অঞ্চলটি প্রথম বিশ্বযুদ্ধে জাপান দখল করে নিয়েছিল। দ্বিতীয় বিশ্বযুদ্ধ পর্যন্ত জাপান ঔপনিবেশিক সাম্রাজ্যের অংশ হিসেবে জাপানই এই ম্যান্ডেট শাসন করে। তারপর মার্কিন যুক্তরাষ্ট্র এই অঞ্চল দখল করে নেয়। তখন এই অঞ্চলটি রাষ্ট্রসংঘ প্রতিষ্ঠিত ট্রাস্ট টেরিটরি অফ দ্য প্যাসিফিক আইল্যান্ডসে পরিণত হয়, যা শাসন করত মার্কিন যুক্তরাষ্ট্রই। এই দ্বীপগুলি বর্তমানে পালাউ, উত্তর মারিয়ানা দ্বীপপুঞ্জ, মাইক্রোনেশিয়া যুক্তরাষ্ট্র ও মার্শাল দ্বীপপুঞ্জের অংশ।
ব্লাঙ্ক নয়েস

ব্লাঙ্ক নয়েস () হলো ভারত ভিত্তিক একটি সম্প্রদায় যারা ইভ টিজিং-এর মতো রাস্তার হয়রানির বিরুদ্ধে পাবলিক আর্ট প্রদর্শনের মতো প্রকল্প পরিচালনা করে। ২০০৩ সালের আগস্ট মাসে জাসমিন পাথেজা ছাত্রদের প্রকল্প হিসাবে ব্যাঙ্গালোরের সৃষ্টি স্কুল অফ আর্ট ডিজাইন অ্যান্ড টেকনোলজিতে প্রকল্পটি শুরু করেন এবং তারপর থেকে এটি ভারতের অন্যান্য শহরে ছড়িয়ে পড়ে।
ব্লাঙ্ক নয়েস সম্পূর্ণরূপে স্বেচ্ছাসেবকদের দ্বারা পরিচালিত। ভৌগোলিক অবস্থান এবং বয়সের ভিত্তিতে বিভিন্ন জায়গা থেকে পুরুষ এবং মহিলা স্বেচ্ছাসেবকদের একটি মূল দল সম্মিলিতভাবে কাজ করে। ব্ল্যাঙ্ক নয়েজ কথোপকথনের মাধ্যমে রাস্তায় যৌন হয়রানির বিষয়ে জনসাধারণের মধ্যে সচেতনতা বৃদ্ধি করতে চায়। কথোপকথন সম্মিলিতভাবে "ইভ-টিজিং" এর সংজ্ঞা থেকে শুরু করে "টিজিং", "হয়রানি", "ফ্লার্টিং" এর সীমানা নির্ধারণ করা পর্যন্ত বিস্তৃত।
এরা সরাসরি রাস্তায় পদক্ষেপ এবং জনসাধারণের হস্তক্ষেপের মাধ্যমে তাদের শহরের মহিলাদের ভয় ভিত্তিক সম্পর্ককে সম্বোধন করে, যা জনসমক্ষে নিষ্ক্রিয় না হয়ে মহিলাদের "অ্যাকশন হিরো" হতে বলে। তাদেরকে ব্ল্যাঙ্ক নয়েজ গাইজ নামে উল্লেখ করা হয়। ব্ল্যাঙ্ক নয়েজ 'ইভ-টিজিং' বন্ধের কৌশল পরিবর্তনের জন্য কাজ করে যার মাধ্যমে জনগণকে হয়রানিটি বন্ধে সম্পর্কে সম্মিলিত দায়িত্ব নেওয়ার জন্য জড়িত করে।
যদিও ব্ল্যাঙ্ক নয়েজ ব্যাঙ্গালোরে প্রতিষ্ঠিত হয়েছিল, এটি মুম্বাই, দিল্লি, চেন্নাই, কলকাতা, চন্ডীগড়, হায়দ্রাবাদ এবং লখনউয়ের মতো অন্যান্য শহরে ছড়িয়ে পড়েছে। এটি "আই নেভার আস্ক ফর ইট"-এর মতো প্রচারণার মাধ্যমে লজ্জা এবং দোষারোপের ধারণাটি মোকাবেলা করতে চেষ্টা করে। একটি প্রধান ধারণা যা এরা দূর করতে চায় তা হ'ল নারীদের তাদের পরিধান করা পোশাকের কারণে সৃষ্ট হয়রানি দূর করা। রাস্তার ক্রিয়াকলাপ ও সংলাপের মাধ্যমে, ব্ল্যাঙ্ক নয়েজ রাস্তায় মহিলাদের জন্য একটি নিরাপদ এবং মুক্ত পরিবেশ অর্জনের লক্ষ্য অর্জনের আশা করে, একই সাথে সমাজকে নারীদের প্রতি আরও সমতাবাদী হওয়ার আহ্বান জানায়।
২০১২ সালের ডিসেম্বর মাসে দিল্লিতে চলন্ত বাসে এক যুবতীকে নির্মমভাবে গণধর্ষনের পর ব্ল্যাঙ্ক নয়েজ সুরক্ষিত শহর প্রচারাভিযান শুরু করে, যা নাগরিকদের এমন উপায়ের অঙ্গীকার করার আহ্বান জানায় যাতে তারা শহরগুলিকে নারীদের জন্য নিরাপদ করে তুলতে পারে।
প্রকল্পটি পেইন্টিংয়ের মাধ্যমে বার্তা, পাবলিক প্লেসে যৌন হয়রানির শিকার ব্যক্তিদের সাক্ষ্য রেকর্ড করা এবং হয়রানি বিরোধী বার্তা সহ টি শার্ট মুদ্রণের মতো পদক্ষেপও গ্রহণ করেছে।
পলেষ্টীয়

পলেষ্টীয় (; ; ; ) ছিল একটি প্রাচীন জনগোষ্ঠী যারা খ্রীষ্টপূর্ব ১২শ শতাব্দী থেকে ৬০৪ খ্রীষ্টপূর্বাব্দ পর্যন্ত কেনানের দক্ষিণ উপকূলে বসবাস করত, যখন নব্য-অশূরীয় সাম্রাজ্যের দ্বারা ইতোমধ্যেই বহু শতাব্দী পরাধীন থাকার পর তাদের শাসনতন্ত্র শেষ পর্যন্ত নব্য-বাবিলীয় সাম্রাজ্যের রাজা দ্বিতীয় নবূখদ্‌নিৎসরের দ্বারা ধ্বংস হয়েছিল। তার সাম্রাজ্য এবং তার উত্তরাধিকারী পারস্য সাম্রাজ্যের অংশ হওয়ার পর, তারা তাদের স্বতন্ত্র জাতিগত পরিচয় হারিয়ে ফেলে এবং খ্রীষ্টপূর্ব ৫ শতকের শেষদিকে ঐতিহাসিক এবং প্রত্নতাত্ত্বিক নথিপত্র থেকে অদৃশ্য হয়ে যায়। পলেষ্টীয়রা ইস্রায়েলীয়দের সাথে তাদের বাইবেলীয় দ্বন্দ্বের জন্য পরিচিত। যদিও পলেষ্টীয়দের সম্পর্কে তথ্যের প্রাথমিক উৎস হিব্রু বাইবেল, তারা প্রথমে মদিনাত হাবুতে তৃতীয় রামসেসের মন্দিরে রিলিফে সত্যায়িত হয়, যেখানে তাদের বলা হয় পেলেসেৎ (), যা হিব্রু পলেষৎ শব্দের সগোত্রীয় হিসাবে স্বীকৃত; এর সমান্তরাল অশূরীয় শব্দ হল পলস্তু (), পিলিশতি () বা পিলিস্তু ()।
পলেষ্টীয়দের উৎপত্তি সম্পর্কে বেশ কিছু তত্ত্ব দেওয়া হয়েছে। হিব্রু বাইবেলে দুটি জায়গায় উল্লেখ করা হয়েছে যে তারা কপ্তোর (সম্ভবত ক্রিট বা মিনোয়া) থেকে উদ্ভূত। সপ্ততি পলেষ্টীয়দের অন্যান্য বাইবেলীয় জনগোষ্ঠী যেমন কপ্তোরীয় এবং করেথীয় ও পলেথীয়দের সাথে সংযুক্ত করে, যাদের ক্রিট দ্বীপের সাথে চিহ্নিত করা হয়েছে। এর ফলে পলেষ্টীয় বিষয়ক আধুনিক তত্ত্ব তাদের এগীয় উৎপত্তির দিকে পরিচালিত হয়েছে। ২০১৬ সালে অস্কিলোনের কাছে একটি বড় পলেষ্টীয় কবরস্থান আবিষ্কৃত হয়েছিল, যেখানে ডিম্বাকৃতির কবরে ১৫০টিরও বেশি মৃতকে সমাহিত করা হয়েছিল। ২০১৯ সালের একটি বংশাণুবৈজ্ঞানিক গবেষণায় দেখা গেছে যে, তিনটি অস্কিলোনীয় জনসংখ্যা স্থানীয় সেমিটিক ভাষাভাষী লেভান্তীয় বংশাণু পুকুর থেকে তাদের বেশিরভাগ বংশগতি পেয়েছে, ইউরোপীয়-সম্পর্কিত সংমিশ্রণের কারণে লৌহ যুগের প্রাথমিক জনসংখ্যা বংশাণুগতিকভাবে আলাদা ছিল; এই বংশাণুগতিক ইঙ্গিত পরবর্তী লৌহ যুগীয় জনসংখ্যায় আর শনাক্ত করা যায় না। লেখকদের মতে, ব্রোঞ্জ যুগ থেকে লৌহ যুগে পরিবর্তনের সময় “ইউরোপীয়-সম্পর্কিত বংশাণুপুকুর থেকে বংশাণুর প্রবাহের” কারণে মিশ্রণটি ঘটেছিল, যা একটি অভিবাসনের ঘটনা ঘটেছে এমন তত্ত্বকে সমর্থন করে।
ডেভিড লেসলি মারে

ডেভিড লেসলি মারে (ইংরেজি: David Leslie Murray, ১৮৮৮–১৯৬২) ছিলেন একজন ব্রিটিশ লেখক। তিনি ১৯৩৮ থেকে ১৯৪৫ সাল পর্যন্ত "টাইমস লিটারারি সাপ্লিমেন্ট" সম্পাদনা করেন।
১৮৮৮ সালের ৫ ফেব্রুয়ারি লন্ডন শহরে জন্মগ্রহণ করেন মারে। তাঁর শিক্ষা হারো স্কুল ও ব্যালিওল কলেজ, অক্সফোর্ডে। ১৯২০ সালে "টাইমস লিটারারি সাপ্লিমেন্ট" পত্রিকায় কর্মচারী হিসেবে যোগ দেওয়ার আগে তিনি অভিনয় করতেন। ১৯৬২ সালে মারে বিষ খেয়ে আত্মহত্যা করেন।
গেৎশিমানী

গেৎশিমানী বাইবেলীয় ও ঐতিহাসিক স্থান</ref> (; ; , "Gaḏ Šmānê"; ; ) হল যিরূশালেম নগরীর জয়তুন পর্বতের পাদদেশে অবস্থিত একটি বাগান যেখানে, নতুন নিয়মের চারটি সুসমাচার অনুসারে, যীশু বাগানে মর্মভেদী দুঃখভোগ করেছিলেন এবং ক্রুশারোপণের আগের রাতে তাঁকে গ্রেফতার করা হয়েছিল। এটি খ্রীষ্টধর্মে দারুণ অনুরণনের জায়গা। গির্জার সম্পত্তিতে বেশ কয়েকটি ছোট জলপাইয়ের খাঁজ রয়েছে, সবগুলো একে অপরের সংলগ্ন এবং বাইবেলীয় গেৎশিমানীর সাথে চিহ্নিত।
"গেৎশিমানী" গ্রীক মূল সাধু মথি লিখিত সুসমাচার এবং সাধু মার্ক লিখিত সুসমাচারে ("Gethsēmanḗ") হিসেবে আবির্ভূত হয়। শব্দটি আরামীয় ("Gaḏ-Šmānê") থেকে গৃহীত হয়েছে যার অর্থ "তেলের ঘানি"। মথি ২৬:৩৬ ও মার্ক ১৪:৩২ এটাকে ("chōríon") হিসেবে অবিহিত করে যার অর্থ একটি জায়গা বা স্থাবর সম্পত্তি। সাধু যোহন লিখিত সুসমাচার অনুসারে নাসরতীয় যীশু তাঁর শিষ্যদের নিয়ে একটি বাগানে (, "kêpos") প্রবেশ করেন।
মিরিয়ম কুক

মিরিয়াম কুক মধ্যপ্রাচ্য এবং আরব বিশ্ব নিয়ে গবেষণাকারী একজন আমেরিকান শিক্ষাবিদ। তিনি আধুনিক আরবি সাহিত্য ও প্রকাশ্য ক্ষেত্রে নারীর ভূমিকা সমালোচনা পুনর্মূল্যায়ন উপর গুরুত্ত্ব দেন। তিনি যুক্তরাজ্য থেকে শিক্ষা লাভ করেন এবং মিডল ইস্ট উইমেন স্টাডিজ জার্নালের সহ-সম্পাদক ছিলেন।
তিনি ডিউক বিশ্ববিদ্যালয়ের আধুনিক আরবি সাহিত্য ও সংস্কৃতির অধ্যাপক। ১৯৮০ সালে তিনি অক্সফোর্ডের সেন্ট অ্যান্টনি কলেজ থেকে ডক্টরেট ডিগ্রি লাভ করেন।
সঞ্চারপথ

কোন স্থানে গতিশীল একটি ভর সময়ের ফাংশনরূপে যে পথ অনুসরণ করে পদার্থবিজ্ঞানে সেই পথের নামই গতিপথ বা সঞ্চারপথ। এই ভর প্রাস অথবা উপগ্রহ সহ যেকোন বস্তু হতে পারে। চিরায়ত বলবিদ্যায় আইনানুগ স্থানাঙ্কের প্রয়োগপূর্বক হ্যামিল্টনীয় বলবিদ্যার আলোকে গতিপথকে সংজ্ঞায়িত করা হয় এবং তা থেকে একই সাথে সম্পূর্ণ গতিপথকে অবস্থান ও ভরবেগের মাধ্যমে সংজ্ঞায়িত করা হয়। কেন্দ্রীয় ভরকে কেন্দ্র করে এর চতুর্দিকে আবর্তনকারী গ্রহ, উপগ্রহ, গ্রহাণু বা ধূমকেতুর কক্ষপথ হল গতিপথের কয়েকটি উদাহরণ।
নিয়ন্ত্রণ তত্ত্বে গতিপথ হচ্ছে কোন গতীয় সিস্টেমের সময়ানুক্রমিক অবস্থাসমূহের একটি সেট (উদাহরণস্বরূপ পোঁয়াকারে মানচিত্র)। বিচ্ছিন্ন গণিতে কোন উৎসের formula_1 উপাদানের উপর formula_2 মানচিত্রায়নের পুনরাবৃত্তিক প্রয়োগের মাধ্যমে গণনাকৃত মানসমূহের formula_3 অনুক্রমটিই গতিপথ বা সঞ্চারপথ।
নিক্ষিপ্ত বল বা পাথরের মতো প্রাসের গমন পথ সঞ্চারপথের একটি পরিচিত উদাহরণ। উল্লেখযোগ্যহারে সরলীকৃত মডেলে একটি বস্তু কেবল ধ্রুব মহাকর্ষীয় বল ক্ষেত্রের অধীনে গতিশীল হয়। কিন্তু বাস্তবে কোন প্রাসের গতিপথ হিসেব করার ক্ষেত্রে অধ্রুব মহাকর্ষীয় বলের পাশাপাশি বায়ুর বাধা ড্র্যাগ বল এবং তৎসংক্রান্ত বায়ুগতিবিজ্ঞানকে আবশ্যিকভাবে বিবেচনায় রাখতে হয়।
সরল মডেলের আওতাধীন প্রাসের গতিপথের ভাল একটি অনুমানরূপে চাঁদের পৃষ্ঠে স্বল্প দূরত্বে নিক্ষিপ্ত একটি পাথরের গমনপথকে বিবেচনার করা যেতে পারে। শুধু মহাকর্ষ বল বিবেচনায় নেওয়া হলে অর্থাৎ সরল মডেলে ভূমির সাথে তীর্যকভাবে বা অনুভূমিকে যেভাবেই নিক্ষেপ করা হোক না কেন প্রাসের গতিপথ সর্বদা পরাবৃত্তাকার হবে। উৎক্ষেপণ সংক্রান্ত বিদ্যার কেন্দ্রীয় আলোচনার একটি হল এই গতিপথ সংক্রান্ত।
নিকোল অ্যামলাইন

নিকোল অ্যামলাইন (জন্ম ৪ জুলাই ১৯৫২) একজন ফরাসি রাজনীতিবিদ, আইনজীবী, কূটনীতিক ও নারী অধিকার বিষয়ক আইনজীবী। তিনি ১৯৯১ থেকে ২০১৭ সালের মধ্যে বেশ কয়েকটি মেয়াদে ফ্রান্সের জাতীয় পরিষদের সদস্য হিসেবে দায়িত্ব পালন করেন এবং ১৯৯৫ সাল থেকে ফ্রান্স সরকারে বিভিন্ন ভূমিকা পালন করেন। তিনি ২০০২ সালে সমুদ্র মন্ত্রী এবং ২০০২ থেকে ২০০৫ সাল পর্যন্ত লিঙ্গ সমতা বিষয়ক মন্ত্রী ছিলেন। তিনি ২০০৮ সাল থেকে নারীর প্রতি বৈষম্য দূরীকরণ সম্পর্কিত জাতিসংঘের কমিটির সদস্য ছিলেন এবং ২০১৩ সাল থেকে এই কমিটির চেয়ারপার্সন ছিলেন।
তিনি রিপাবলিকানদের সদস্য হিসেবে ক্যালভাদোস বিভাগের প্রতিনিধিত্ব করেছিলেন।
পরিবেশ বিশেষজ্ঞ একজন আইন বিশারদ হিসেব তিনি পরিবেশ মন্ত্রী মিশেল ডি'অরনানোর কার্যালয়ে যোগদান করেন। ক্যালভাডোসের একজন ক্ষমতাশালী ব্যক্তি, তিনি তাকে তার স্থানীয় বিভাগে বিনিয়োগ করতে রাজি করান। এরপর ক্যালভাডোসের সাধারণ পরিষদে হোনফ্লেউরে প্রশাসনিক পদের পর তিনি ১৯৮৮ সালে ফ্রান্সের জাতীয় পরিষদে মিশেল ডি'অরনানোর ডেপুটি হিসেবে রাজনীতিতে প্রবেশ করেন এবং ১৯৯১ সালে মিশেলের মৃত্যুর পর তার দায়িত্ব গ্রহণ করেন।
১৯৯৩ সালে ইয়েভেস বোইসো ডেপুটি হিসেবে ইউডিএফ টিকিটে দ্বিতীয় রাউন্ডে বিপুল সংখ্যাগরিষ্ঠতা নিয়ে নির্বাচিত হন। তিনি জাতীয় ফ্রন্টের একজন প্রার্থী দ্বারা বিরোধিতা করা হয়, এবং বাম দিকে কোরিনে লেপেজ, যিনি দ্বিতীয় রাউন্ডে যোগ্যতা অর্জন করতে ব্যর্থ হন।
১৯৯৫ সালের মে মাসে জ্যাক শিরাকের বিজয়ের সাথে সাথে তিনি আল্যাঁ জুপে সরকারে প্রবেশের জন্য তার পদ ত্যাগ করেন। একই বছর, তিনি পৌরসভার জন্য হর্নফ্লেউর মেজরিটে প্রিসিডেন্টিয়েল তালিকার নেতৃত্ব দেন, কিন্তু একজন স্বাধীন বাস্তুশাস্ত্রবিদকে ৩৭ ভোটে পরাজিত করেন। তিনি নভেম্বরে অন্য "জুপেটস" এর সাথে সরকার ত্যাগ করেন এবং ডিসেম্বরে তিনি সহজেই তার আসন ফিরে পান।
১৯৯৭ সালের বিলুপ্তির পর পুনরায় নির্বাচিত হন, তিনি ক্যালভাডোস ডানদিকের একমাত্র সদস্য ছিলেন। পরের বছর, তিনি ১৯৮৬ সাল থেকে এই অঞ্চলের সভাপতি রেনে গারেকের ডেপুটি ভাইস প্রেসিডেন্ট হিসেবে রিজিওনাল কাউন্সিল অফ লোয়ার নরম্যান্ডিতে যোগ দেন।
২০০২ সালে ইউএমপি থেকে সদ্য নির্মিত ইউনিয়ন পোর লা মেজরিটে প্রিসিডেন্টিয়েলের ব্যানারে পুনরায় সদস্য নির্বাচিত হন, তিনি রাফারিন সরকারের একজন মন্ত্রী ছিলেন, এক মাসের জন্য সমুদ্রের জন্য দায়ী ছিলেন, তারপর সমতা এবং পেশাগত সমতার জন্য সম্পূর্ণ দায়িত্ব ছিল ৩১ মে ২০০৫ তারিখে জঁ-পিয়ের রাফারাঁর পদত্যাগ পর্যন্ত।
এশতার শাখালিম

এশতার শাখালিম (হিব্রু ভাষায়: אסתר שקלים; জন্ম ১৯ জানুয়ারি, ১৯৫৪) একজন ইসরায়েলি মিজরাহি নারীবাদী কবি। শাখালিম ইহুদি সম্প্রদায়ের একজন গবেষক এবং ইহুদি শিল্পের একজন কিউরেটর। শাখালিম তার কবিতায় পারিবারিক এবং জনসাধারণের ক্ষেত্রে নারী, ইহুদি এবং মিজরাহি পরিচয়ের অভিজ্ঞতা বর্ণনা করেছেন।
শাখালিম ইরানের রাজধানী তেহরানে নুরিত এবং পেরেৎজ শাখালিম দম্পতির ঘরে জন্মগ্রহণ করেছিলেন। তাদের পাঁচ সন্তানের মধ্যে তিনি দ্বিতীয়। ১৯৫৮ সালে, যখন তিনি চার বছর বয়সী ছিলেন, পরিবারটি ইসরায়েলে চলে আসে, যেখানে তার বাবা একজন কার্পেট ডিলার এবং একটি চেইন অফ স্টোরের মালিক হয়েছিলেন।
জাতীয় সেবার পর তিনি বার ইলান বিশ্ববিদ্যালয়ে সাহিত্য ও ইতিহাসে বিএ সম্পন্ন করেন। এরপর তিনি বিয়ে করেন এবং তার তিনটি সন্তান হয়। পরে, তিনি বিবাহবিচ্ছেদ করেন। ১৯৯০ এর দশকের গোড়ার দিকে, তার স্বামীকে কাজের জন্য চার বছরের জন্য যুক্তরাষ্ট্রে পাঠানো হয়েছিল, এবং তখনই তিনি লেখালেখি শুরু করেছিলেন, কারণ তিনি বাড়ি, বন্ধুবান্ধব, পরিবার এবং কাজ থেকে বিচ্ছিন্ন ছিলেন। শাখালিম বলেন, তিনি অন্য লেখকদের দ্বারা প্রভাবিত নন, এবং আসলে কবিতা পড়েন না, কারণ "যখন আমি পড়ি তখন আমি লিখি না"।
শাখালিম মার্কিন যুক্তরাষ্ট্রে ওয়াশিংটন বিশ্ববিদ্যালয়ে এমএ সম্পন্ন করেন এবং তারপর ইহুদি ইতিহাস বিভাগে তেল আবিব বিশ্ববিদ্যালয়ে পিএইচডি করার জন্য এগিয়ে যান। তার গবেষণার ক্ষেত্র হল বিভিন্ন ইহুদি সম্প্রদায়ের ঐতিহ্য এবং বিশেষ করে পারস্য ইহুদি সম্প্রদায়ের। তিনি তেল আবিবে ইরেজ ইজরায়েল মিউজিয়ামে দ্য সেন্টার ফর ইহুদি হেরিটেজের প্রতিষ্ঠাতা ব্যবস্থাপক ছিলেন এবং শিক্ষা মন্ত্রণালয়ের ইহুদি শিল্পের আঞ্চলিক এবং জাতীয় গাইড হিসাবে কাজ করেছিলেন এবং বিভিন্ন সম্প্রদায়ের ছুটির ঐতিহ্য সম্পর্কে শিক্ষা উপকরণও লিখেছিলেন এবং সম্পাদনা করেছিলেন। ইসরাইল এ. তার গবেষণায়, শাখালিম কেবল ইহুদি ঐতিহ্যের ধর্মীয় ও সাংস্কৃতিক শিকড় এবং অভিব্যক্তিই খুঁজে পাননি, বরং এই ঐতিহ্যগুলি কীভাবে অ-ইহুদি পারিপার্শ্বিকভাবে প্রভাবিত হয়েছিল যেখানে তারা আকৃতির ছিল।
শকলিমের কবিতা পূর্ব ও পশ্চিমের মিলনবিন্দু এবং পারস্য ও মিজরাহি সংস্কৃতিতে নারীদের অবস্থা নিয়ে আলোচনা করে, যখন বাইবেল, মিশনা, তালমুদ, মিদ্রাশ এবং আগাদাহ, সেইসাথে পিয়াউত, ইহুদি সাহিত্য এবং আরও অনেক কিছু নিয়ে চলমান সংলাপ তৈরি করার জন্য ক্যানোনিকাল গ্রন্থগুলি পুনরায় দাবি করে। তার কাজ মিজরাহি নারীর সমতা এবং আত্ম-উপলব্ধির জন্য সংগ্রাম এবং একজন আধুনিক ইজরায়েলি মহিলার দ্বারা অনুভূত দ্বিমতবর্ণনা করে, যিনি নারীবাদী এবং ধর্মীয়, যিনি পিতৃতান্ত্রিক-উপজাতীয় মিজরাহি সংস্কৃতিতে বড় হয়েছেন।
শকলিম তার নিজের অভিজ্ঞতা থেকে আঁকেন। কারণ, তিনি এমন একটি পটভূমি থেকে আসা যা তাকে লজ্জিত হতে শেখানো হয়েছিল। ফলে তার নিজের পরিচয়ের সাথে তার সংগ্রাম, এবং তিনি একজন গর্বিত, দৃঢ়, মিজরাহি নারীবাদী হিসাবে আবির্ভূত হন। তার বই শারকিয়া ("ফিয়ার্স ইস্টার্ন উইন্ড") মূলত আত্মজীবনীমূলক এবং ইজরায়েলের বাধ্যতামূলক স্কুল সাহিত্য পাঠ্যক্রমে অন্তর্ভুক্ত।
ডায়ানা সাকায়ান

ডায়ানা সাকায়ান ছিলেন একজন আর্জেন্টিনার এলজিবিটি কর্মী। তিনি আর্জেন্টিনায় রূপান্তরিত লিঙ্গ মানুষের আইনগত এবং মানবাধিকারের জন্য কাজ করেছিলেন।
আমানচে ডায়ানা সাকায়ান ১৯৭৫ সালের ৩১শে ডিসেম্বর টুকুমানে জন্মগ্রহণ করেছিলেন। তার পূর্বপুরুষ ছিলেন দিয়াগুইতা। অল্প বয়সে, তার পরিবার বুয়েনোস আইরেসের গ্রেগোরিও ডি লাফেরেতে চলে যায়। তিনি তার ১৫ ভাইবোনের সাথে দারিদ্র্যের জীবন যাপন করেছিলেন।
ডায়ানা সাকায়ান সতেরো বছর বয়সে রূপান্তরিত লিঙ্গ হিসেবে বেরিয়ে আসেন। এরপর থেকে বেশ কয়েকবার তার মানবাধিকার লঙ্ঘিত হয়েছে। তাকে বিভিন্ন সময় গ্রেফতার করা হয়েছিল এবং কারাগারে তিনি কমিউনিস্ট পার্টির দিকে ঝুঁকেছিলেন। যাইহোক, ২০১১ সালে তিনি পার্টি এবং কমিউনিস্ট পার্টি ত্যাগ করেন এবং একটি বেসরকারি সংস্থা, বৈষম্য বিরোধী আন্দোলন (এমএএল) তৈরি করেন। এই সংগঠনটি সকল প্রকার বৈষম্যের বিরুদ্ধে কাজ করছিল। তারা তাদের মানবাধিকারের জন্য সচেতনতা তৈরিসহ বিভিন্ন খাতে এলজিবিটিআই জনগণের ক্ষমতায়নের উপর জোর দেয়।
এমএএল-এর সভাপতি হিসাবে, তিনি লা মাতানজা পার্টিডোর স্বাস্থ্য প্রতিষ্ঠানগুলিতে বৈষম্যহীন নীতিগুলির প্রকল্পের জন্য দায়ী ছিলেন। এই প্রকল্পের লক্ষ্য ছিল রূপান্তরিত লিঙ্গ এবং ট্রান্সসেক্সুয়াল মানুষকে স্বাস্থ্য ব্যবস্থায় অন্তর্ভুক্ত করা। তিনি ট্রান্সজেন্ডার এবং ট্রান্সসেক্সুয়াল মানুষের মধ্যে তাদের অধিকারের জন্য সচেতনতা বৃদ্ধির জন্যও কাজ করেছিলেন। তার সক্রিয় অবদানের ফলে রাষ্ট্র কর্তৃক স্ব-অনুভূত লিঙ্গ সনাক্তকরণের জন্য নিয়ন্ত্রণের স্বীকৃতি পেয়েছে। এটি জাতীয় লিঙ্গ পরিচয় আইনের প্রধান নজির পরিণত করেছে। সাকায়ান ইন্টারন্যাশনাল লেসবিয়ান, গে, বাইসেক্সুয়াল, ট্রান্স এবং ইন্টারসেক্স অ্যাসোসিয়েশনের বোর্ডে দায়িত্ব পালন করেন এবং আর্জেন্টিনায় অ্যান্টিডিসক্রিমিনেশন লিবারেশন মুভমেন্টের নেতৃত্ব দেন। ২০১২ সালে, প্রথম রূপান্তরিত লিঙ্গ হিসেবে, তিনি লা মাতানজা পার্টি থেকে ন্যায়পাল প্রতিদ্বন্দ্বিতা করেন। তিনি সেই বছরের তিনটি চূড়ান্ত প্রার্থীর একজন হতে সক্ষম হয়েছিলেন। একই বছর তিনি আর্জেন্টিনার প্রাক্তন রাষ্ট্রপতি ক্রিস্টিনা ফার্নান্দেজ ডি কিরচনার থেকে ব্যক্তিগতভাবে একজন মহিলা হিসাবে তার জাতীয় পরিচয়পত্র পেয়েছিলেন।
২০১৫ সালের অক্টোবরে ডায়ানাকে নির্মমভাবে হত্যা করা হয়েছিল। তার হত্যার ঘটনা একটি গোলমাল এবং একটি উচ্চ সামাজিক প্রভাব সৃষ্টি করে, বিশেষ করে মানবাধিকার আন্দোলন এবং এলজিবিটিকিউ + সম্প্রদায়ে। যে ব্যক্তি তাকে হত্যা করেছিল, গ্যাব্রিয়েল ডেভিড মারিনোকে পরবর্তীতে ২০১৮ সালে যাবজ্জীবন কারাদণ্ড দেওয়া হয়। ইতিহাসে প্রথমবারের মতো আর্জেন্টিনার বিচারপতি স্বীকার করেন যে এই হত্যা "ট্রাভেস্টি পরিচয়ের বিরুদ্ধে ঘৃণামূলক অপরাধ, যা " travesticide " বা" transvesticide " (স্প্যানিশ: "travesticidio" ;" travesti "এবং" homicide "এর একটি পোর্টমান্টেউ)। এই রায়টি এলজিবিটি কর্মীদের দ্বারা ব্যাপকভাবে উদযাপিত হয়েছিল এবং এটি "আর্জেন্টিনায় চলমান [সামাজিক] পরিবর্তনের আরও একটি উদাহরণ" হিসাবে বিবেচিত হয়েছে।
রিয়াদ দারার

রিয়াদ দারার ১৯৫৪ সালে দেইর-এজ-জোর শহরের জন্মগ্রহণ করেন। তিনি কিছু সময় পরে আরবি ভাষায় স্নাতক ডিগ্রী লাভ করেন, এবং দেইর এজ-জোর শহরের একটি মসজিদে ধর্ম প্রচারক এবং ইমাম হন।
২০০০ সাল থেকে রিয়াদ দারার একজন রাজনৈতিক কর্মী হন এবং বিভিন্ন বেসরকারী সংস্থার সাথে কাজ করা শুরু করেন। ২০০৪ সালে সিরিয়ায় কুর্দিদের বিদ্রোহের পর ২০০৫ সালের মে মাসে কুর্দি সুফি ধর্মীয় নেতা শেখ মুহাম্মদ মা'র শৌক আল-খাজনউইকে সিরিয়ার সামরিক গোয়েন্দারা গ্রেপ্তার করে হত্যা করে। আল-খাজনাভির অন্ত্যেষ্টিক্রিয়ায় যারা উপস্থিত ছিলেন তাদের মধ্যে রিয়াদ দার উপস্থিত ছিলেন এবং সেই অনুষ্ঠানে তিনি একটি বক্তৃতা দিয়েছিলেন। এই অনুষ্ঠানে তার উপস্থিতি ও তার প্রদানকৃত বক্তৃতার জের ধরে পরের মাসে রিয়াদ দারারকে গ্রেপ্তার করা হয়। ২০০৬ সালের ২ এপ্রিল তারিখে সিরিয়ার সুপ্রিম স্টেট সিকিউরিটি কোর্ট তাকে ৫ বছরের কারাদণ্ড দেয়।
৫ বছরের কারাভোগের পত ২০১০ সালের ১০ জুন তারিখে রিয়াদ দারার কারাগার থেকে মুক্তি লাভ করেন। পরের বছর ২০১১ সালের জুন মাসে সিরিয়ার গণজাগরণের প্রথম পর্যায়ে তিনি সিরিয়ার বিরোধী দল ন্যাশনাল কো-অর্ডিনেশন কমিটি ফর ডেমোক্রেটিক চেঞ্জের প্রতিষ্ঠাতা সদস্য হন। অল্প সময়ের মধ্যেই রিয়াদ দার সিরিয়ার বিরোধী দলের অন্যতম প্রধান ব্যক্তিত্ব হয়ে ওঠেন। তবে ২০১৪ সালের আগস্ট মাসে ন্যাশনাল কো-অর্ডিনেশন কমিটি ফর ডেমোক্রেটিক চেঞ্জ দলের অভ্যন্তরে ঐক্যের অভাবে তিনি এই দল থেকে পদত্যাগ করেন।
২০১৭ সালের ২৫ ফেব্রুয়ারি আল-মালিকিয়াহ-এ সিরিয়ান ডেমোক্রেটিক কাউন্সিলের দ্বিতীয় সম্মেলনে রিয়াদ দারার এসডিসির সহ-নেতা নির্বাচিত হন। তিনি এসসিসি থেকে পদত্যাগকারী এনসিসির আরেক প্রাক্তন সদস্য হায়থাম মান্নার স্থলাভিষিক্ত হন। এরপর রিয়াদ দারার সিরিয়ায় যুক্তরাষ্ট্রীয়তা এবং গণতন্ত্রের প্রতি তার সমর্থনের কথা ঘোষণা করেন,যার মধ্যে দেইর-এজ-জোরও রয়েছে।